text:
Radheya nguntuk tan purun matangah. Rasa tan bani maangkihan. Kaliwat ngeres-resin, dahat tawah tur kabinawa pisan carita punika. Radha ngelut tur mabaos, “tan suwé cening pacang ninggalin Ibu, tuah mangkin Ibu sida ngelut I Cening.” Satwa puniki kalanturang, “Pastika pisan Ibu maosang, anak alit puniki nénten anak alit biasa. Anak alit puniki pasti putran déwa. Bapak cening makenyem. Tan wénten anak alit biasané sakadi puniki bagusnyané.” Bapan cening makenyem marep tekéning Ibu, tur mabaos, “Tiang narka anak alit puniki anak alit sané pawetuan sakéng suarga. Ida Sang Parama Wisésa swéca ngicén anak alit sawiréh i raga nénten madué sentana. Ibu, tiang ngarasayang anak alit kapola mangda nylewadi ring Ibu. Tiang lakar nyambatang Radhéya, sawiréh pacang dados sentana kesayangan Ibu. I raga lakar liang pisan anak alit ené ada di pakubon i raga. Tiang dahat bagia, sadaweg nyingak kotak punika. Bapa nyingak cening kekaput alembar sutra, sutra ané mael, cening. Sutra ané biasa kaanggén olih anak istri. Kéwala karasa baan Bapa tan ada gunané nebag. Kéwala Bapa rasa sida baos Bapa narka, cening mula putra mawit sakéng Yowana Ksatriya luwih, minabang Bapak putrin Sang Nata Ratu, ané nganyudang cening kéwala tuwah panangkannyané kauningin ngeraga. Jani Bapa ngelah pianak ané anggon Bapa pagalang idep. Ento ané penting cening sawiréh cening nylewadi nganggén kawaca saha kundala, jani Bapa maang cening adan Wasuséna. Kewala Bapa setata pacang nyambatang cening Radhédya. Bapa narka mirib cening putran Nata Ratu. Kéwala cening tiban-tibanan cening, dini idup ajak Bapak dini di pekubon, dadi pianak kusir ané tiwas tur nista. Makejang kasugihan ané sida serahang Bapa tekéning cening kewala merupa tresna. Sawiréh panylewadian ceningé ané ngawinang tan ngedot, tan makita dados kusir. Cening ngedot malajah mapapanahan sewiréh cening trah Ksatriya. Bapa percaya cening trah Ksatriya madasar baan arsa kaliwat sedih. Nah, majalan, cening. Cening sing pianak Bapa!”
“Majalan, cening, alih Ibun ceningé! Rikala cening kacunduk kapining Ibun ceningé, puyung paidepan ceningé sayan mawali misi. Kéwala Bapa, dahat ngaturang bakti saha angayu bagia majeng ring Ida Sang Hyang Maha Wisésa, swéca ngicén Bapa pianak makudang-kudang warsa. Painget legan Bapa buka jani sida lakar ngewewehin kehidupan bapa buin makudang warsa.”
Nyingak saparindikan sapunika Radhéya lemet tur nangis. Raris mabaos, “Ibu, napi sujatiné Ibu pacang baosang. Napi Ibu pacang ngentungang tiang sakadi sané kalaksanayang olih Ibun tiang sané tiosan. Ibu tiang nénten uning sira sujatinné Ibun tiang, Ibu tiang nénten ngedot pacang uning. Ibu, tiang sampun maderbé Ibu sané dahat sayang tur paling luih sekancan Ibu sané tiosan. Ibu ngicén tiang kalegan di jeroning kauripané driki ring pakubon. Ibu sujatinné Ibun tiang.”
“Minab tiang tusing Ksatriya. Punika minab kéwanten titiang nénten pacang ngeringanan parindikan punika, Ibu. Titiang wantah ngedotang tata tingkah parindikan kauripan Ibuné driki. Wastan titiang Radhéya tur Radhéya dados pamuput hidup tiang. Mungguing wasta kadi punika sakancan jagat pacang nyewastanin titiang. Titiang nénten pisan pacang rumasa kimud yadiastun reraman titiangé dekil tur miskin. Titiang rumasa bagia dados Suta. Titiang wantah Radhéya Suputra. Ibu, ring jagaté puniki nénten pisan wénten luihan ring pangeweruh. Pangeweruh nénten pisan maosang indik kasta lan treh katurunan. Titiang pacang luas kalunta-lunta ngerereh pangeweruh Widya Sastra. Sinalih tunggil Sang sané ngambel pangaweruh pacang kaalem ring dija ja pamargin ipun. Serek ngedot manah titiang mangda uning indik aji pepanahan sakadi angabar-abar ring manah titiang.
Titiang mapamit mangkin, Ibu, titiang ngerereh pangaweruh. Titiang mapamit mangkin. Kéwanten élingang Ibu, tiang pacang mawali malih ring Ibu. Ibu wantah Ibun tiang, nénten wénten sané sida ngambil utawi malasang titiang sakéng Ibu.” Radhéya ngelut Ibunnyané. Radhéya ngelut tekek pisan saha kadulurin tangis ngeretcet toya panon sané ingkup masikian nénten papegatan.


c: text/html

text:
This gallery contains 10 photos.
-
ARSIP KONTEN
Katagori
Map Desa
TopikAbiansemal adat aseman Asia Babad Dalem Babad Mengwi Babad Pasek badung Badung Regency Bali Balinese people banjar banjar aseman banjar Dirgahayu Banjar Gunung Banjar Juwet Banjar Latusari Banjar Pande banten batas abiansemal canang cuaca abiansemal daun pandan Desa desa abiansemal desa adat destar Dirgahayu gerih gianyar Gunung Hindu iklim abiansemal Indonesia Januari 2013 Juwet karang taruna kecamatan abiansemal kembang rampe kembang ura KKN letak desa List of regencies and cities of Indonesia lpm masyarakat banjar mengwi o pandan pandan wangi pande pemuda Penduduk Penduduk Banjar di Abiansemal Penduduk Desa Abiansemal penutup kepala PKK Profil Banjar pura purwakerta Rekapitulasi samsam Sejarah Sejarah Bali sejarah banjar SlideShare SMK Kesehatan struktur Tabel udeng upacara adat Usana Bali
Iklan
KALENDER
INFO BANJAR
INSTANSI LAIN
Komentar Terbaru

robotstxt: allowed

filter: keep


text:
paire de nike nike huarache grise basket femme nike blanche nike kyrie basket femme montante nike nike air flight 89 black red nike huarache femme nike air max rose fluo nike air femme blanche nike air flight one nike femme noir et blanc basket nike bordeaux femme nike air max flight chaussure nike fluo nike color nike fleurs femme basket nike femme montante basket femme compensée nike nike femme rouge
compensées nike nike air huarache noir nike air femme noir basket montant femme nike nike kyrie nike femme montante nike leopard basket montante nike femme basket montante femme nike basket nike femme talon
nike kyrie
Tags: nike kyrie-nike verte femme


text:
Ada reko anak madan Pan Balang Tamak, maumah di désa anu. Kacrita ia sugih pesan tur ririh makruna, muah tuara nyak kalah tekén pada timpalné di déśa totonan. Baan té saking kruna daya upayané anggona ngamusuhin déśané. Yén upamaang dayan Pan Balang Tamaké, patuh buka bun slingkad lutungé, baan saking beneh. Ento kranané Pan Balang Tamak sengitanga baan désané. Yén tuah dadi baan désané, apanga ia makisid wiadin mati apanga sing ada enu nongos di désané totonan. Baan té tra ada mintulin pagaén désané, bakal ngaénang dosan Pan Balang Tamaké ento.
Di sedek dina anu paum désané bakal nayanang Pan Balang Tamak, mangdéné ia kena danda. Lantas panyarikan désané nundén ngarahin Pan Balang Tamak, kéné arah-arahné, ”Ih Pan Balang Tamak, mani semengan mara tuun siap, désané luas ka gunung ngalih kayu, bakal anggon menahin balé agung. Nyén ja kasépan, bakal danda.” Kéto arah-arahé tekén Pan Balang Tamak.
Kacarita maniné semangan mara tuun siyap, lus désané makejang, nanging Pan Balang Tamak masih enu jumah padidian, krana ia ngantiang siapné tuun uli bengbengané. Makelo ia ngantiang, tondén masih siapné tuun. Ada jenengné makakali tepet, mara siapné tuun uli di bengbengané, ditu mara ia majalan, nututin désané luas ngalih kayu ka gunung. Tondén makelo ia majalan, tepukina krama désané suba pada mulih negen kayu, dadi Pan Balang Tamak milu malipetan. Kacrita suba neked jumah, lantas désané paum, maumang Pan Balang Tamak lakar kena danda, krana ia tuara nuutang arah-arahé. Ditu laut désané nundén ngarahin Pan Balang Tamak.
Kacrita Pan Balang Tamak suba teka, lantas klihan désané makruna, ”Ih Pan Balang Tamak, jani cai kena danda. Masaut panyarikan désané, ”Ento baan cainé tuara ngidepang arah-arahé ngalih kayu ka gunung.” ”Mangkin, mangkin jero panyarikan, sampunang jeroné ngandikayang titiang tuara ngidepang arah-arahé, déning kénten arah-arahé ané teka tekén titiang: désané mani semengan mara tuun siap bakal luas ka gunung. Déning tiang ngelah ayam asiki buin sedek makaem, dadi makelo antiang tiang tuunné uli di bengbengané. Wénten manawi sampun kali tepet, mara ipun tuun. Irika raris titiang mamargi, nuutang sakadi arah-arahé ané teka tekén tiang. Éngken awanan tiangé kena danda?” Kéto munyin Pan Balang Tamaké, dadi désané sing ada ngelah keneh nglawan paksanné Pan Balang Tamak.
Kacrita buin maninné Pan Balang Tamak karaahin ngaba sengauk, bekel menahang balé agung. Pan Balang Tamak ngaba sanggah uug ka pura désa sambilanga makruna kéné, ”Ené sanggah uug, apanga benahanga baan désané.” Dadi engon désané ngenot abet Pan Balang Tamaké kéto. Baan kéto masih tan sah keneh désané bakal ngaénang salah Pan Balang Tamaké.
Maninné Pan Balang Tamak kaarahin maboros ka gunung. Kéné arah-arahé, ”Mani désané maboros, apanga ngaba cicing galak. Nyén ja tuara ngelah cicing galak, lakar kena danda.” Kéto arah-arahé arah-arahé ané teka tekén Pan Balang Tamak. Krama désané suba pada yatna, néné tuara ngelah cicing galak, pada nyilih. Yén Pan Balang Tamak ngelah kuluk bengil aukud buin tuara pati bisa malaib.
Kocap buin maninné las désané maboros, tur pada ngaba cicing galak-galak, ngliwat pangkung ngrémbéngan dalem-dalem. Yén Pan Balang Tamak majalan paling durina pesan sambilanga nyangkol cicingné. Mara ia neked sig ngrémbéngé, sing dadi baana ngliwat, lantas ia ngaé daya apang mangdén désané teka nyagjagin ibanné, laut ia jerit-jerit. ”Bangkung tra gigina, bangkung tra gigina.” Mara dingeha baan désané, kadéna timpalné nepukin bangkung, lantas pada nyagjagin. Mara neked ditu enota Pan Balang Tamak jerit-jerit, lantas takonina: ”Apa kendehang Pan Balang Tamak?” Masaut Pan Balang Tamak, kéné pasautné, ”Pangkung tra ada titina.” Béh, sengap déśané, belog-beloga baan Pan Balang Tamak. Payu baangina titi, gantin Pan Balang Tamaké tuara kena danda. Kacrita suba neked di alasé, lantas déśané pada ngandupang cicingné ka tengah beté, ada né ngepung kidang, ada ngepung céléng, ada ngepung manjangan, ada ngongkong bojog sig punyan kayuné. Yén Pan Balang Tamak kelad-kelid sambilanga nyangkol cicingné mara neked punyan kétkété. Lantas entunganga cicingné ka punyan kétkété. Ditu koang-koang cicingné ngengsut, tuara bisa tuun, tra bisa menék, laut Pan Balang Tamak masaut: ”Ih jero déśa, tingalin cicing tiangé ngraras ka punyan kétkété. Nyén déśané ngelah cicing galak buka cicing tiangé? Jani tiang nandain déśané, baan déśané sing ada ngelah cicing galak buka cicing tiangé.” Kéto munyin Pan Balang Tamaké, dadi déśané sing ada bisa masaut, payu kenaina danda baan Pan Balang Tamak. Suba koné kéto lantas pada mulih maboros.
Kacrita maninné buin karahin Pan Balang Tamak, yén déśané mani sangkep di bale banjaré. Mara Pan Balang Tamak ningeh arah-arahé kéto, lantas ia ngaé jaja uli injin, bakal anggona melog-melog déśané. Maninné makikén sangkep, lantas Pan Balang Tamak ngaba jaja uli injin, mapulung-pulung amun tain cicingé tekén yéh, laut pejang-pejangina sig sendin balé banjaré muah kecirina tekén yéh. Nyén ngadén tra tain cicing?
Kacrita suba pepek déśané, lantas Pan Balang Tamak mauar-uar, kéné munyiné, ”Ih jero makejang, nyén ja bani naar tain cicingé totonan, tiang ngupahin pipis siu.” Masaut panyarikanné, ”Bes sigug abeté mapeta, ento nyén nyak ngamah tain cicing? Indayang cai ngamah. Lamun bani, icang ngupahin pipis siu.” Mara kéto lantas pelen-pelena baan Pan Balang Tamak, dadi cengang déśané ngiwasin Pan Balang Tamak bani ngamah tain cicing. Puputné payu déśané dendaina sin baan Pan Balang Tamak. Déning kéto mawuwuh-wuwuh brangtin déśané muah tan sah bakal ngaénang daya upaya, manang dané Pan Balang Tamak mati wiadin kena danda.
Maninné buin Pan Balang Tamak kaarahin, yén sing eda dadi ngenjek karang anak muah malih-alihan ka abian anaké, yén lejeh bani, bakal kena danda gedé. Kéto uar-uaré. Jet kéto baan Pan Balang Tamak tuara kéweh, krana ia saking patut. Ditu ia ngaé daya, gérété puleté ané di sisin pekené anggona abian pagehina lidi, apesina baan benang.
Kacrita mara tebeng pekené, ada anak makita masakit basang, lantas nylibsib ka puleté, laut masuak Pan Balang Tamak, ”Ih jero déśa, tiang nandain anak ngamaling ka abian tiangé.” Dadi cengang anaké né masakit basang éndahanga baan Pan Balang Tamak. Masaut anaké masakit basang, ”Apa salah tiangé, muah dadi nagih nandain jeroné?” Masaut Pan Balang Tamak, ”Jeroné macelep ka abian tiangé muah mamaling pamula-mulaan tiangé. Ento apa bongkos jeroné?” Mara ungkabanga, saja mrareket puleté sig kambenné. Puputné payu ia dendaina baan Pan Balang Tamak.
Kacrita déśané kéweh pesan ngencanin Pan Balang Tamak, daya kudang daya singa ada mintulin. Né jani kéneh déśané bakal nunasang paporongan tekén anaké agung.
Gelisang crita, cuba koné kicén cetik ané paling mandina, apanga Pan Balang Tamak mati sapisanan. Kocap Pan Balang Tamak suba ningeh bakal kagaé-gaénang patinné, lantas ia makruna tekén kurenanné, ”Yén awaké suba mati, gantungin bok awaké temblilingan. Suba kéto sedédéngang sig piasané. Buina pagelah-gelahané pesuang, pejang sig balé sekenem, rurubin baan kamben putih sambilang pangelingin. Nah, bangkén awaké wadahin peti, pejang jumah metén.”
Gelisang crita, suba Pan Balang Tamak mati ngamah cetik paican anaké agung. Lantas Mén Balang Tamak nuutang buka pabesen Pan Balang Tamaké. Kacrita déśané ngintip Pan Balang Tamak, mati kalawan tan matiné. Mara ia neked jumah Pan Balang Tamaké, Pan Balang Tamak masedédég sig piasanné sambilanga mamantra ngambahang bok. Ditu déśané maselselan, pada ngorahang cetiké jelék. Lantas déśané buin parek ka puri, ngaturang panguninga yén Pan Balang Tamak tuara mati. Mara kéto bendu anaké agung, déning cetiké kaaturang tra mandi. Lantas ida ngandika, ”Kénkén cetiké dadi tra ngamatiang, indayang awaké ngasanin. Mara ajengan ida abedik, lantas ida séda prajani.
Kocap Mén Balang Tamak ningeh orta, yén anaké agung suba séda ngajengan cetik, lantas ia ngékanang bangkén kurenanné buka né suba.
Kacrita suba sanja, ada dusta ajaka patpat mapaiguman, bakal mamaling ka umah Pan Balang Tamaké. Mara enota kurenan Pan Balang Tamaké mangelingin kurenanné sig balé sekenemé, lantas ia macelep ka umah metén, tepukina peti gedé buin baat pesan, laut sanglonga, senamina, tegena ajaka patpat. Suba koné neked ka tengah beté, makruna timpalné, ”Dini suba gagah!” Masaut timpalné, ”Maebo bangké dini, jalan indayang dituan.” Lantas kisidang masih maebo bangké. Buin makruna timpalné, ”Jalan suba aba ka pura déśa, ditu nyén bani ngutang bangkaan.” Masaut timpalné, ”Jalan!” Lantas tegena petiné, abana ka pura. Mara neked ditu, lantas ungkabanga. Mara enota bangkén Pan Balang Tamaké nyengkang, lantas plaibina, kutanga petiné ditu.
Kacrita maninné mara galang kangin, nuju jero mangku ngaturang canang ka pura, mara nengok sig kori agungé, tingalina ada peti gedé di natah piasé, lantas jero mangku masila tiding sambilanga nyumbah: ”Bataran titiangé mapaica, bataran titiangé mapaica.” Baan sing ada bani mungkah, ngantiang apanga pepek déśané teka. Mara teka ukud nyumbah, teka ukud nyumbah.
Suba koné pepek pada nyumbah, lantas petiné bungkaha, nget bangkén Pan Balang Tamaké nyengku, dadi tengkejut déśané, buin pada misuhin bangkén Pan Balang Tamaké. Ento japin pisuhin, mlutang ya, kadung suba bakat sumbah. Puputné déśané tuyuh méanin muah nanemang bangkén Pan Balang Tamaké. Kéto katuturannya.
Sumber : imadesudiana.wordpress.com


text:
Om awighnam astu
Geguritan CalonarangPosted by Harsa Wirottama Labels: Calonarang
Om awighnam astu
Sadpada Ngisep KembangPosted by Harsa Wirottama Labels: Bramara Ngisep Sari, Sadpada Ngisep Kembang
kewanten sredaning manah,
Download File Sekar Alit (Audio)Posted by Harsa Wirottama
Karena banyaknya permintaan, saya upayakan untuk mengunggah file-file audio berikut sebagai acuan belajar tembang dasar Sekar Alit. File-file ini (dalam bentuk wav) direkam khusus secara minimalis, tanpa kehadiran iringan musik atau gamelan atau geguntangan, tanpa kehadiran pengarti, dan dinyanyikan dengan sepelan mungkin.
Semua tembang dinyanyikan oleh G.A Putu Supriadi, asal Tabanan, yang kebetulan adalah ibu dari penulis sendiri.
Buat pemula Tembang Bali Sekar Alit atau yang segera memulai belajar, silakan mendownload filenya tersebut, kemudian cobalah menyanyikan teks-teks geguritan yang ada di blog ini.
1. Pupuh Adri, Size: 2,7 MB
2. Pupuh Dandang, Size 3,7 MB
3. Pupuh Durma, Size 1,9 MB
4. Pupuh Ginada, Size 2,1 MB
5. Pupuh Ginanti, Size 1,9 MB
6. Pupuh Semarandana, Size 2.25 MB
7. Pupuh Sinom, Size 3,4 MB
Selamat mencoba.
PiteketPosted by Harsa Wirottama Labels: Geguritan, Piteket, Sekar Alit
Pitékét merupakan kumpulan lagu-lagu sekar alit yang diambil dari segala macam sumber geguritan/tembang, dikhususkan bagi remaja, siswa atau siapa pun yang memulai belajar bernyanyi Bali. Naskah ini juga sekaligus berisikan tutur-tutur Bali terbaik yang tidak pernah lekang oleh zaman. Naskah dikumpulkan oleh I Wayan Sutedja, Buruan, Penebel, Tabanan menjelang akhir hayatnya.
Pupuh Sinom
1. Sinom anggén jumun têmbang, nêmbangang “pitêkêt” puniki, kêtusan karyan sang wikan, kahatur ring truna-truni, miwah para alit-alit, dumadak kayunnya cumpu, nêlêbang nganggo pangancan, nyujur hidup mahutami, lampah anut, ring kêcap sastra agama.
2. Patuté numadi jadma, sanuné cênik gêlitik, malajah mangulik sastra, anaké lingsir tunasin, sakandan tuturé lêwih, kotamané jroning hidup, manusané kadi lalang, tajêp sahênuné cênik, dadi puntul, tur bingung yan suba tuwa.
3. Dabdabang malu dabdabang, mungpung ragané nu cêrik, malajah ningkahang awak, darma patuté gugonin, êda pati iri hati, dulêg têkén anak lacur, êda bonggan têkén awak, laguté kaucap ririh, êda sumbung, mangunggulang awak bisa.
4. Tiru-tiruang matingkah, di raga galih-galihin, gobané malu pêdasang, mêka anggén manyuluhin, ditu suba sinah pasti, goba kasar tui bagus, mêkané suba ngédéngang, solahé masih suluhin, ala hayu, tutur anggon manyinahang.
5. Saking alit jua dabdabang, masolah patut apikin, tata sila mangdén tatas, alêp manis ngulangunin, adoh saking pêrih nyilib, sang satia bêcik ya tinut, jujur mulus tan pacéda, apik mamêrsihin diri, budi luhur, dadi sunaring buwana.
6. Solah laksanané mêlah, anggon bêkêl sanun urip, pang bisa manyama braya, mabanjar makadang wargi, braya mitra apang asih, saling asah saling asuh, kadi singa têkén alas, pada-pada saling kêmit, saling tulung, jalaran manêmu suka.
7. Ngaba raga apang tangar, apang êda kêna cangkit, bibih katuruhin gula, êjité kakilit bandil, wiréh liu cara jani, kulit isi twara patuh, ngasih-asih ngaku trêsna, nanging jati musuh sêngit, twara kimud, lakar manyangkalén timpal.
8. Incêpang pêsan dimanah, kayunné tuntun galihin, sêlêhin jroning agama, tata-susila tuwutin, sébêt tangar siang latri, dulurin nirmalan kayun, sing solahang pang maguna, têkén kadang braya wargi, budi sadu, jana nuraga utama.
9. Ida sang mraga utama, né madué gagunan lêwih, têlêb ring sadaging sastra, satata ngandapang diri, kadi pantun yan upami, né jêlih tan mari nguntul, né puyung ya dadi jêrang, pêdasang to anggon cêrmi, maka suluh, tingkahé manadi jadma.
10. Malih kadi jun upama, ané bêk misi nêngil, ané mbuhan ya ngoncang, kéto waluyané jati, jadmané bêk sastra aji, twara liu munyin ipun, nanging yan tuna kabisan, sombong bangras mabêt ririh, munyi liu, nyunjung awak ngandap ruang.
11. Da dêmên ngandapang anak, déwéké apang kapuji, anaké apanga nyêrah, mucukang bênêh padidi, bênêh-lêpas ngêbêk di gumi, makêjang ya makta patut, masih pada misi iwang, to malu patut pêdasin, nyén nyak nuwut, sakita karêp iraga.
12. Êda nyacad-nyacad anak, rêsêpang sai dihati, twara ada tan pacacad, sahananing isin gumi, ênto bulané di langit, cacad bané misi bungkut, suryané panês pisan, sagarané mayéh pahit, twara pangguh, ayu nêrus maring jagat.
13. Yén cêning sayang ring raga, anaké malu trêsnanin, wantah kéto sasulurnya, da cêning iwang minêhin, anaké tan bina yukti, sayangé ring raga patuh, sami mangantêbang raga, masuwuk ngopénin urip, sida durus, lantur mangguh karaharjan.
14. Munyiné sangêt ngranayang, dadi nista dadi luih, kapuji miwah kacéda, kéman miwah kagêdêgin, rawosé masih ngawénin, sangkan sang pradnyan puniku, sang tatas ring gunan sabda, mangrawos tan mari apik, manis muluk, nudut manah sang mirêngang.
15. Yan kadung biasa agal, magéhék sai nakutin, gangsul tan paharimbawa, tan urung mangêlahlahin, kadang braya kula wargi, twara ngasén milu jêndul, kuping barêngan nêbêlang, sayan twara ningêh munyi, nagih ngêlur, apang sida kadingêhang.
16. Kênêhé sai incêpang, sagumi pang manggih bêcik, olas hatiné gêdénang, anak lan iraga tuwi, têkaning isarwa prani, mangdénnya rumasa patuh, sukayang yan anak suka, angênang yan anak sêdih, apang tuhu, awaké rumasa tunggal.
17. Dursila ngawé sangsara, gêdêg têkén anak lêwih, ngulah payu padidiyan, kênêhnyané sai iri, tusing nulung anak sêdih, bikasé satata ngagu, tau têkén awak ngêlah, wiréh tusing lakar ngidih, pêsu bêgug, têkéning anaké tiwas.
18. Yéning têkén anak ngêlah, arta brana karang carik, twara sêdêng mapadana, twara ja lakar katolih, masih sing nyandang nulungin, antuk dadaharan liu, anaké né suba warêg, réh kadi ujan upami, ka pasih ulung, dadi lêbur tan paguna.
19. Têkéning anaké tiwas, céda angga masih misi, maimbuh sakit-sakitan, lêmah pêtêng kama-mai, ngagéndong mangalih bukti, énggalang patut matulung, dasarin ban asih olas, lascaria jati tan pamrih, saking cumpu, nulungin anak sangsara.
20. Bibit sayangé pamula, apang sida kanti mêntik, kênêhé manulung anak, bani manêsang di hati, ngalih né anggon nulungin, mangda kasidan rahayu, tan takut manadi béla, matindih mangardi bêcik, ika tuhu, darmaning sang mahutama.
21. Sang nyalanang asih sayang, luput saking sêdih kingking, loba pêrihnya matinggal, ia manulung saking aris, twara ngitung untung rugi, né saratang wantah hayu, talêr tan mari ngastawa, nunas ica ring Hyang Widi, kancan hidup, mangdénnya kêrta raharja.
22. Kéto tingkah ka sakala, purukin sai astiti, mungguing ané ka niskala, baktiné ring Sang Hyang Widi, kênêhé apang mangilis, têhêr bakti tan patanggu, jiwa ragané aturang, anggon caru manandangin, ala hayu, paican Ida Batara.
23. Sêngsarané apang ilang, magawé sêlêgang jani, apang ngêlah arta brana, da nyêlsêlang Sang Hyang Widi, sangkan ada tiwas sugih, ada bocok ada bagus, tuwah uli karma phala, êda pêsan pada lali, iki tutur, kawêdar saking sang pradnyan.
Pupuh Ginada
1. Êda ngadén awak bisa, dêpang anaké ngadanin, gaginané buka nyampat, anak sahi tumbuh luhu, hilang luhu êbuk katah, yadin ririh, liyu ênu pêlajahang.
2. Bisa manyumbungang awak, kalingké cai nu cêrik, ada satwannyané suba, Ida Hyang Batara Wisnu, sarêng ida Hyang Bêrahma, ngangkên sakti, lawut kacêpolan lingga.
3. Linggan Ida Sang Hyang Siwa, manyêlêg nêkêd ka langit, Hyang Bêrahma ngalih mênékan, Hyang Wisnu mangalih tuwun, kayang jani twara bakat, sangkan kari, toyané ngulah nuwunang.
4. Apiné nu ngamênékang, kéto satwannyané yukti, êda déwa sumbar-sumbar, sukêh ngalih ané patut, tingkah kadi ngalih sahang, mamêsêlin, amun ingané mangaba.
5. Plapané buka manêgak, dêpang éndépan agigis, bas têgêh ban manêgak, yén labuh bawongé êlung, kéto déwa ja ingêtang, pêlajahin, sahi anggon gagêndingan.
6. Êda bogbog rawos mudah, kêdéké dêpang tunain, alêpang jua matingkah, mamunyi da pati kacuh, êda linyok ring ubaya, napi malih, ring rarama tulah bannya.
7. Êda êmêd mlajah sastra, sai-sai to plajahin, anggon manyuluhin raga, ala ayu pang katêpuk, ring sakala lan niskala, nging da banggi, bané ngêlah kawisésan.
8. Sêkênang déwa malajah, êda ima êda lêkig, yaning ririh nyén ngêlahang, mula kéwêh ngalih sulur, pradé pêlih ban nyulurang, ngamong urip, pét rusak kéwêh nabdabang.
9. Tingkah laksanané lémpas, twara ngugu tutur jati, kanti kêlih masih aba, sukêh ngêséhin prilaku, malês lêngité mapunya, kanti mumbi, kénkénang kadung kaliwat.
10. Yan kêrasa salah lampah, énggalang obah êséhin, pang da kanti nyêlsêl awak, tingkah dadi jalma hidup, dabdabang tingkahé mêlah, jantên panggih, réh tondén kadaluwarsa.
11. Twara ada ulian gampang, kênêh makatang né rumit, sinah madasar laksana, laksana né pagêh kukuh, madasar santêp malajah, jantên pasti, mapikolih phala mêlah.
12. Kéto tingkah ané mêlah, malajah apang sasai, êda lénga ngaba awak, sêlêgang malajah malu, pang da nyêlsêl têkén awak, ngancan kêlih, patut pinêhin satata.
13. Langah Widiné maruang, têkén anak malês lêkig, diastu ngaturang daksina, dija lakar ngidih tulung, bêlogé suba magandong, suba pasti, lakar nêpukin sêngkala.
14. Jani jumunin malajah, awak lêkad suba kêlih, tiru-tiru kapatutan, sastrané ya anggon suluh, nyuluhin ragané makêjang, ala bêcik, sastrané ditu majarang.
15. Sastrané mawak Widi Wasa, anggom mêka sai-sai, ngalanting ditu pang mêlah, lêmah pêtêng ida sungsung, mabraya mawadésa, êda jail, da mêrkak makakakan pêta.
16. Da iri-iri di manah, bogbog momoné impasin, êda déwa mamisuna, êda ngaku-ngaku wêruh, prajani nêmu wisia, manggih wéci, panês bara maring raga.
17. Êda ngajum gunan awak, anak liu mamêdasin, lamun mula twah rêjang, doh para kadéna gambuh, kramannya dadi manusa, pêlapanin, kadi anak ngalih saang.
18. Mêsêlé dadi gêdénang, ngaba abot pala sakit, lamun ingané mangaba, amonto pêsêlang luwung, buka anaké manêgak, pêlapanin, dêpang éndépan manêgak.
19. Labuh ya dadi gigisan, yan bas têgêh ban malinggih, dilabuhé sakit pisan, képék dadi bawongé êlung, kéto kramané pasaja, bogbog munyi, pajalané tuna kêjokan.
20. Ênto ala nêmu jêngah, tingkah jani suba langsih, êda mulus ngugu pêta, réh munyiné katah mauk, munyi trêsna lampah dusta, munyi kasih, lampahnyané satru galak.
21. Êda surud masang cidra, lampah pêtané dasarin, darma sadu pêlajahang, êda punyah pati kacuh, ingêtang jua apang mêlah, néné bêcik, anggon suluh pêtêng lêmah.
22. Ring Hyang Widi mangastawa, sanggahé êda mangêngsapin, pagêh éstiang di manah, mabraya mitra pang tuhu, mararama êda capala, tulah urip, salara-lara têmuang.
23. Yan katah nandur kotaman, katah wohnya kapuponin, yan nandur kapah tur langah, kapah sukané kapupu, liu sêlag kakéwêhan, tong maludih, tiwas-suka sugih-duhka.
24. Né madan malaning manah, kroda loba iri hati, ngulah suka padidiyan, imput yan têkaning tamiu, cupar tong dadi têmpilin, rahina wngi, ngrêgêp ilmu kadêmitan.
25. Buwina patut saratang, êda ngawé anak sakit, carayang nyayangang raga, kén anak pang kéto patuh, ring déwa miwah pitara, nto baktinin, satata da mangêngsapang.
Pupuh Ginanti
1. Ampahé makarana bingung, sangkaning laksana pêlih, malês tur lêkig malajah, wêtu kiapé sasai, pêsu mulih ngutang lampah, tusing ada né kaalih.
2. Gradag-grudug tanpa unduk, madasar dêmên malali, mangulahang ané gampang, pajalané bingung paling, ngalih galang nêmu halang, twara bakat né kaapti.
3. Yaning têlêb sinah têpuk, dyastu ané sulit-sulit, tatujoné jantên sida, pangalangé dadi lilih, madasar bahan upaya, majalaran jêmêt rajin.
4. Jêmêtang jantên kapangguh, ingêtang da pêsan lali, kabisané luwir sanjata, né dadi prabotang sai, né anggén ngaruruh mêrta, sahênuné pada hurip.
5. Malajah da pêsan kimud, pang da kémad maring gumi, undukang jani mamanah, mapinêh saindik-indik, undukang daya upaya, pang da rikuh ngamarginin.
6. Asung wêlas asih sadu, saratang hidêpé nampi, nampi ané patut tulad, impasin né salah kardi, pula sané mawoh mêlah, sané sahi ngulangunin.
7. Ilangang hidêpé umput, ampaté sami têlahin, tolih ané patut tulad, têmpayang dini di gumi, makrama adat pastiang, mangitung lantas marginin.
8. Êda ngawé sungkan kayun, sikut-sikutang di budi, di bwana sahi tiruang, dumadak jadmané asih, asihé kaucap mêlah, katah né ngadanin bêcik.
9. Pakayun ida sang sadu, nika nyandang patuwutin, êda manuwukin manah, nganggon liyangé padidi, sêngka déwa dadi jadma, réh onêngé misi pêlih.
10. Êda jêdig miwah punggung, langgah langgana di hati, arêpé maring manusa, tuwa bajang agung alit, bakti plapan to arêpang, pakukuhang siang latri.
11. Pagêhang mlaksana sadu, apang mamuktiang bêcik, hayua obah mangênêhang, to tidong niki boyanin, kênêhang lawut jalanang, phala karma sida panggih.
12. Êda bangras pati kacuh, bêsêh polo da ngulurin, halêpang saking samita, munyi manis ngêtus budi, nika gunané kabuwat, lêbur sahananing sulit.
13. Wêlas asihé puniku, patut agêm apang pasti, pêtêng lêmah aja lupa, ngacêp isarwa mahurip, apang manggih kasantosan, pangan kinum wibuh sami.
14. Ahimsa ênto kawuwus, solah tan mamati-mati, sahi mondong asih sayang, marêp ring sarwa mahurip, patuh sayangé ring raga, ênto solah darma jati.
15. Sing solahang nudut kayun, ngarawos patut apikin, wiréh yan bawosé iwang, bangras manyakitin hati, muwuh dêmêné misuna, patêh kén mamati-mati.
16. Ênto krana cêning bagus, magéhék bangras impasin, makadi da ngawé hala, marêp ring isarwa prani, kéto déwa apang tatas, himsa karmané kêlidin.
17. Ring tatwa sêkên kapangguh, solahé mamati-mati, makadinnya ring manusa, bangêt papa pacang panggih, turunané milu jêngah, phala karmané katampi.
18. Kawit jani da manuwut, solahé mamati-mati, wiréh sêkên ngawé dosa, santanané milu sêdih, mêlah né jani kawitang, sila darmané marginin.
19. Kasub japa mantra dudu, antuk solah smita bangkit, hayua nyêbêng marungusang, ênto awak bêgug hati, êda ima manyusupang, rangsukang gunané lêwih.
20. Êda gêmba-gêmba ngrangsuk, nrima suka lila budi, panês tisé to awakang, dêmêné anggon nyundarin, êda iri hati bonggan, bêgig cinging drênggi jahil.
21. Nika jêlé phalanipun, maphala gêdêgin gumi, sakatah jadma ngopêtang, ngucapang kanrakan sahi, nika dadi sisan para, tan nyandang tiru di gumi.
22. Êda kéto cêning hayu, kadang mitra tuwah alih, liyu ngêlah kakasihan, sraya kanti tindih-tindih, pada salulut katrêsnan, nékéto déwa kardinin.
Pupuh Pangkur
1. Sami sêngka mamastiang, iwang patut jêlé mêlahé to sami, yén alih sujatin ipun, sami ajak twara nawang, bênêh pêlih, wiréh kahanané liyu, kitané pada malénan, dêmên liu akwéh ngêdêgin.
2. Subalang jani di manah, buka cêning malajah sanuné urip, nika wênang nomêr satu, nanging pang satya dimanah, êda ganjih, né plajahin malu hitung, apang da nuwut né iwang, ngundukang bênêh né pasti.
3. Ila-ila ngaku bisa, sada sumbung ngorahin ya kêma mai, kabatêk dêmên marêmbug, nuturang déwéké pradnyan, dêmên ngorti, ngorahang iba kagugu, sujatiné jalma bêngal, liwat pongah ngaku ririh.
4. Yan sujati anak wikan, twara pêrlu ngomongang awak padidi, munyiné sing ngulah pêsu, munyi banban alon plapan, tangar manis, tata krama manut sulur, milpilang pangunadika, ngawé lêga sang miragi.
5. Intip pari krama drêsta, adigama déwagama da nulakin, lampahé sikutang ditu, ané suka klawan duka, to pinêhin, yan hala mabukti lacur, yan patut mabukti mêlah, kéto jani ban minêhin.
6. Yan sing tawang êda kémad, ngêkoh hati nunasang ring sang uning, dasarin ban hati sadu, munyi manis sêkên plapan, apang jati, pasajané anggon tunggul, guyu bobab joh tongosang, déning to madéwék gêni.
7. Misunané johang pisan, apan jati ngranayang sakit hati, munyiné da ngulah pêsu, da dêmên ngomongang timpal, kêma mai, ngaba rawos tan pasulur, mêlah jani to tinggalang, tutur sastrané ulati.
8. Saluir pitutur anak, pêték-pêték pastikayang twah di hati, yan tan krasa igum malu, kantiné ajak nimbangang, yéning pingit, tan dadi tawang jak liu, saih imbané ruruhang, ingêt-ingêtang di hati.
9. Sasolahan ané suba, adi parwa di satwa yadin gênding, ditu ngalih imba patut, sangkan saratang malajah, wyastradi, réh ditu kandané cukup, maka sipat pratiwimba, sastrané twah gêlantingin.
10. Tan lyan wantah haji sastra, maka tungtung anggén pamucuk di margi, yan ring wêngi maka suluh, ring sagara maka palwa, ring pratiwi, maka kréta lwih kukuh, yan mati panunggun atma, ring hidup panunggun hurip.
11. Sang hyang sastra haji buat, syapa wêruh to anak suba maji, né tan wruh né tan paunduk, tongosé sahi durinan, sêkên jati, saratang pisan maguru, anaké têlêb ring sastra, mapikolih guna lêwih.
12. Guna lêwih ngardi purna, jantên dirga hayu pacang kapanggih, hayu ulah hayu têmu, ala ulah sangsara bakat, to élingin, krana patut pagêh nêrus, malajahin sarwa sastra, sida rahajêng kapanggih.
Pupuh Durma
1. Pêlajahin cai maningkahang awak, mamunyi pêlajahin, ngadu sasêbêngan, sêmu wulaté nyênyêrang, kêmikan bibihé manis, anggon mangalap, trêsnan anaké ring cai.
2. Da mamotoh mamadat mangutang-ngutang, makadi daya lêngit, solah apang mêlah, mabanjar mapisaga, êda mangulah piranti, apang lascarya, astiti bakti ring Widi.
3. Yan manyakap gawén pisaga di banjar, êda mamêsu mulihin, magawé sêkênang, masawitra apang mêlah, êda manuhunin rusit, asih mabraya, ênto anggon lima batis.
4. Singnya ada anak makuma pitrêsna, suka olas ring cai, ênto êda mangêngsapang, têkéning pisukan anak, rasa-rasayang di hati, apang pasaja, patuté anggon nasarin.
5. Da mamokak mêrêkak makuma bisa, twi cai sadia ririh, tau têkén daya, wicaksana tur pêradnyan, suka bungah nandang lêwih, kanggoang banjar, braya mitra sami asih.
6. Êda pati kêndêl bonggan nyungjung awak, liyu hênu buin rasanin, liyat cara mbéda, munyiné anggon dosa, bungahé makada iri, hidêp idusta, ngupaya ngapét silib.
7. Apang bisa cai maningkahang awak, ngarasayang bênêh pêlih, da ngugu pisuna, musuh makuma rowang, rowang dadi musuh sêngit, idusta corah, tan surud mangarusit.
8. Lamun ada anak sêdêng mawirasa, padingêhang apang pasti, da mangêlén wulat, ingêrang apang saja, êda pati liyat-liyatin, êda manulis tanah, kojarania salah tampi.
9. Singnya kagét ada rawos papingitan, bakat piyarsa cai, to da mangoncarang, simpên anggon kêmitan, di hatin cainé puji, êda mamasahang, sêdêng tohin ban hurip.
10. Yaning ada budin cainé prapanca, ênto musuhin cai, êda bahanga molah, idêpé sadu darma, ênto anggén manalinin, saktin indriya, pêndêm cai di hati.
11. Apang mêlah mabikas musuh di manah, tatasang bêsik-bêsik, wêtuning tan hénak, êda manyalah para, yan pêlihé twara musuhin, tan wurung rusak, rajah tamahé amukti.
12. Dadi murka wulahé mangamang-amang, rowangé dadi gêting, tungkas mapangrasa, munyiné tka galak, kéto cai sangkan kêtil, mangamongin manah, tong bakat ban nibénin.
13. Sangkan arang anaké tatas ring sastra, dêmêné bas tuwukin, ênto makada lipya, têkéning sambada mêlah, ané nyandang patuwutin, twara idêpang, nédarma kadéna wil.
14. Kénto suba cai ada bandingannya, kêtil sukané alih, yadin cai ngêlah, saluwiring ngéndah pélag, lamun iwang ban ngamongin, ya dadi têlah, hilang mangalahin cai.
15. Anging cai jani sêkênang malajah, sastrané da mangêjohin, andéyang mémé bapa, takonin tutur satwa, kandan awaké numadi, manggih sangsara, to né tatasang cai.
16. Sastra anggon cai mémé miwah bapa, ditu takonang sahi, laksanané mêlah, suba ada makêjang, néné madan bênêh pêlih, ditu tatasang, takonang sahi-sahi.
17. Yén sih cai suba tatas têkén sastra, tatwa adnyanané gulik, ênto pêdasang pisan, apang êda salah para, anak liwat sêngka gati, mabudi nawang, tatas sajroning hati.
18. Singnya ada anak ngêndogin ban pêta,ngucapang sastra lêwih, da ndén mangawokang, pinêh-pinêh kênêhang, êda têka manidongin, usud takonang, apangnya kanti pasti.
19. Êda dropon nyambatang né twara tawang, kalih tong tahén nêpukin, da mangugu orta, ortané ortén-orténan, né abêsik patpat dadi, méh langkung adasa, nguda né ênto gugonin.
20. Salwir munyi kawêdar saking wong lian, dahat sêngka twah manampi, bisa dadi pisuna, ênto tangarin pisan, apang danan kasêngkalan, pilih ngidêpang, pawarah janané sami.
21. Sadu darma êntoné nyandang rajêgang, anggo gêlar pati hurip, pdasé jalanang, matané dadua ngênotang, ditu mara sinah jati, né né sêdêng tulad, sangkan patut to pilihin.
Trikaya Parisuda, Sadguna, Panca Satya,
Trimala, Sadripu, Sad Tatayi, Sapta Timira.
Pupuh Sinom [Trikaya Parisuda]
1. Trikaya parisuda, tingkahé tatêlu jati, wêtu saking budi satwa, wasanané ngawé bêcik, kayika laksana lêwih, wacika bawos sadu, manacika kanirmalan, kayun suci jati hêning, nyandang tuju, anggén ngêmban sang hyang atma.
2. Kayika mangkin kawitang, nyandang bobotang puponin, êda ngosa gêlah timpal, ngugonin tingkah mamaling, da pêsan mamati-mati, nyakitin sarwa tumuwuh, tingkahé drati krama, né twara nyandang lakonin, smara dudu, ngawé buwut di kurênan.
3. Wacika jani kaucap, utama bahan mamunyi, êda mobab mamisuna, da ngêtahang rawos pingit, mamunyi pêlapanin, êda bangras pati kacuh, ngawénin anak duhkita, mamisuh cêmêr impasin, ênto mungguh, babacakan wak capala.
4. Manacika ngaran manah, manahé nirmala suci, suci tan kahanan loba, loban hidêp iri hati, hatiné mamusuh sêngit, sêngit têkén anak payu, payu wêtu manah sasar, sasar hidêpé mamurti, murka punggung, punggêl bahan, kanirmalan
Pupuh Ginada [Sadguna]
1. Nêmnêm bacakan sadguna, karahayoné kahapti, usahayang to saratang, masadana hidêp sadu, anê jani to bacakang, bêsik-bêsik, sasuduk madan sadguna.
2. Sandi madan wicaksana, minêhin né rimbit-rimbit, sébêt ririh matatimbang, êncén ngranayang pakéwuh, twara tahén mangobêtang, yadin sukil, gampang bahan nglaksanayang.
3. Wigraha madan kasihan, ngêlah kanti liyu gati, dêmên ngalih paswitrayan, pasobaya saling tulung, mangranayang dadi élah, manangkêpin, sakancan musuhé galak.
4. Jana tuwoné mabikas, tong tahén ngalongin janji, kukuh têkén rarawosan, mawanan dadi kagugu, nyama bêraya katrêsnan, ngidêp munyi, tong bani nungkas kakêncan.
5. Sana duwêgé matingkah, ngaba awak sébêt ririh, wicaksana macacidran, yadin di tongosé sêmput, nyidayang masih mapéngkas, tur makêlid, luput tan kahanan baya.
6. Dwésa ririh madadugan, cêlang sébêt tur cariring, nyalanang pangindra jala, ngékanang musuhé nungkul, rêp sirêp asing matanggal, onya jêrih, nunas ica ngaku kalah.
7. Sraya ngalih kakanténan, ané dadi anggon kanti, têgul bahan pasobaya, ajak magêtih abungbung, paras-paros mararasan, saling tindih, kala nêpukin sangkala.
8. Kéto né madan sadguna, swiréh bisa mangulati, kapitrêsnan nyama braya, lamakan makêjang asung, ngidêpang asing solahang, mawak sakti, kasidén kajana loka.
Pupuh Ginada [Panca Satya]
1. Panca satyané ucapang, utama patut lakonin, anggén suluh pakédêpan, sajroning désa makumpul, jani bacak suwang-suwang, apang pasti, mangda bêcik mamirêngang.
2. Kawit satya-hrêdaya, pagêhé mangamong budi, asih tuhu cucud olas, ngardi jagat pang rahayu, twara ngitung pêtêng lêmah, mangastiti, bakti ring nagara krama.
3. Ping kalih satya-wacana, pagêhé têkéning munyi, tindih têkén né rawosang, ngaranayang nyama asung, pisaga braya pada lêga, mangugonin, ngranayang élah matingkah.
4. Satya-laksana ping tiga, nyêmak gaé jêmêt gati, manut têkén né rawosang, twara tahén nyalah unduk, nyêmak gaé kanti pragat, ngalêganin, wê désané dêmên ngajak.
5. Satya-samaya ucapang, twara linyok têkén munyi, mabawos jati satata, ngawé lêgan anak liyu, kapihandêl kacagêrang, sahi-sahi, dadi imba di pakraman.
6. Satya-mitrané utama, tindih têkén braya wargi, suka duka ajak timpal, twara tahén nguluk-uluk, sahi ngawé lêgan timpal, katrêsnanin, nyama braya pada wêlas.
Pupuh Sinom [Trimala]
1. Trimala bacakan corah, corahé tatiga jati, kasmala corah laksana, sané tan nyandang lakonin, mada corah di munyi, munyi bangras pati kacuh, moha corahé di manah, manah loba iri hati, ngawê satru, sami anaké andapang.
2. Lêkahan irajah-tamah, itrimala ngamimitin, ngadakang sakancan corah, ngawêtuang musuh sêngit, sad ripuné dadi mijil, sad tatayi barêng mêtu, kalih isapta timira, musuhé ring raga sami, dados satru, pacang ngawinang sangsara.
Pupuh Ginada [Sadripu]
1. Kama sané mangadakang, indriyané adasa cêning, daséndriya bacakan momo, sané ngawêtwang ulangun, buwin jêbos to tuturang, bêsi-bêsik, babacakan daséndriya.
2. Loba twara mangêmêdang, kasukané têkén daging, ngalobayang gêlah timpal, yadin saking nguluk-uluk, kéwala suba mabahan, dêmên ngidih, twara ngitung ujar para.
3. Moha solahé né bangga, dêmên kakadénang ririh, réh andêl têkén kabisan, dadi mêtu bêlog ajum, dêmên pêsan kajunjungang, pongah jwari, ngêndog timpal kapisaga.
4. Murka laksanané akas, satata mahidêp brangti, gêdêg kênêhé jalanang, wêtu dadi ngadug-adug, salah tampi énggal pisan, babar pêdih, andêl têkén kakêrêngan.
5. Himsa tan kapiolasan, laksana mamati-mati, tka wirosa ngamatiang, sawatêk sané tumuwuh, ngalakonin sakawênang, ngapét pati, satata mahidêp kroda.
6. Matsarya dêmên misuna, iri hati tidong gigis, maricéda dêmên pisan, ngadén awak paling luwung, makêjang anaké cacad, dadi hati, ngumik timpal tong jangkayan.
Pupuh Sinom [Sad Tatayi]
1. Sad tatayi karawosang, jêlé tan nyandang lakonin, nêmnêm buta pahidêpan, angraja-pisuna siki, angêracun kaping kalih, nunjêlin né kaping têlu, angamuk né kaping êmpat, naranjana ping lima malih, ping nêm ipun, drati-kramané kaucap.
2. Némadan ngraja-pisuna, munyi bobab ngawé lêk hati, dêmên nyatwa sané nora, ngawé iyêg sahi-sahi, ngaracun tuturang malih, dêmên nuba ngawé lampus, nunjêlin sané pamêkas, ngênjut umah jêron widi, twara patut, nika pacang laksanayang.
3. Angamuk ucapang muwah, mrajaya mamati-mati, twara ngêlah kênêh olas, maring sahananing urip, manuwutwng pêtêng hati, byapara idêpé bingung, lagas mrajaya timpal, twara ngitung bênêh pêlih, ngawé buwut, wa désané sambêh buyar.
4. Lanturang sané ping lima, anranjana kawastanin, sahi dêmên ngutik timpal, ngawénin apanga sakit, ban solah nêluh manésti, papasangan tanêm nyaru, ngawé pakéwêh wa désa, bilang laku nyangsayanin, tong kagugu, nyama braya pada gila.
5. Ané ping nêm drati-krama, smara dudu kawastanin, dêmên ngudik somah timpal, momon hidêpé ulurin, sahi ngawé sakit hati, ngawinang pumahan sêmput, ngawé nyag pakurênan, nyama braya pada sêngit, asing laku, twara sudi masocapan.
Pupuh Pucung [Sapta Timira]
1. Pêtêng pitu, sapta timira kawuwus, bacakan dursila, né twara nyandang lakonin, cêning hayu, pirêngang jua apang mêlah.
2. Bacak malu ané madan pêtêng pitu, bêsik kasugihan, dadua kapradnyanan cêning, patpat têlu, kayowanan lan kagungan.
3. Listuhayu, kasaktyan kawiryan pitu, néjani tuturang, laksanané bêsik-bêsik, tan rahayu, réh singsal muda hidêpan.
4. Wêtu jumbuh, kasugihan ngawé bêgug, dêmên mandog-ndogan, tau têkén déwék sugih, tan pasêmu, ngandapang anaké tiwas.
5. Nguklu-uluk, kapradnyanan ngawé bêgug, dêmên mandog-ndogan, ngadén déwék paling ririh, wastu jumbuh, ngaku-aku nawang swargan.
6. Ngadug-adug, kayowanan gêdé bayu, wiréh ênu bajang, makêjang anak êndogin, saking tan wruh, têkén déwék pacang tuwa.
7. Babar ngagu, kawangsané agu-agu, manyinahang awak, mandog-ndogan dêmên gati, ngadén dusun, kadang brayané andapang.
8. Kalistuhayu, ngadén goba jêgég bagus, satata matandang, nyêntokang goba sasahi, wêtu jumbuh, cacad timpalé makêjang.
9. Wastu jumbuh, kasaktyan makada jumbuh, tingkahé pramada, tau têkén déwék sakti, dadi bingung, pongah mangoncarang mantra.
10. Réncang liyu, kawiryané dadi bêgug, makêjang andapang, ban kasadiané numitis, dadi agung, satata dêmên jungjungang.
Pupuh Sinom ( pamuput )
1. Ngiring mangkin pêragatang, gênding cantungan puniki, wantah amunika pisan, sida antuk tityang milpil, mawit manahé subakti, miwah prihatin kalangkung, manggih jagat aro-ara, rajah tamahé mamurti, minab tuhu, pangrabdaning kali yuga.
2. Pangabaning kaliyuga, buyar jagaté sami, mahiyêg ngrêbut kakwasan, magulêt ring kadang wargi, sami mapi-mapi ririh, iwangé kadalih patut, nyarah nunjêl marikosa, ngrusak parhyangan makadi, pada rusuh, ngulurin sakita karêp.
3. Ring masaning kaliyuga, kênêh anaké nungkalik, kadarmané tan paguna, arta brana kahubêrin, bobab ngamawukin diri, tata susila tan krungu, pianak langgah ring rarama, wantah kotamaning budi, sida nglêbur, jagaté mangda raharja.
4. Tutur indik pari krama, daging “pitêkêt” puniki, diastu jantên lintang tuna, madak dados kanggén sundih, manyinahang kawon-bêcik, sida milih sané hayu, maka sarana utama, pangêmpêl panangkan kali, jagat landuh, panjaké nêmu bahagia.
5. Majêng ring Hyang Prama Kawia, mawit saking manah suci, sêmbah tityang skala-niskala, Ida nuntun saking singid, “Pitêkêt”sida kapilpil, mogi wéntên gunanipun, ring para pangwacén samian, alit-alit truna-truni, inggih puput, kirang-langkung ampurayang.
PUPUT.
Tabanan, 5 Januari 1999.
I Wayan Sutédja.


text:
Pupuh Warga Sari puniki inggih punika pangeling-eling indik ilen karya, papeson miwah ayahan krama desa adat Buruan rikala nyambut piodalan ageng ring Kahyangan tiga.
(kasurat olih Pan Mreta, Buruan)
Papeson Krama Lanang-istri
1. puput pawilangan sampun/ mangitungang swa karyane/ papson krama desa itung/ klatkat, gatik, saang malih/ lakar basa gnep masuin/ gedang, nangkane ingetang/ nyuh pada mabungkul/ tken don pada malepit.
2. papeson krama luh itung/ baas, lengis, biu, jajane/ jaja gina, uli, abug/ bantal, tape, satuh,sempani/ ron, busung, pada masuin/ palawa, semat, peselan/ pajuru nampi ditu/ macatet masuk ring tulis.
Ngayah Nyale & Nyamuh
3. sampun tampek karya nyamuh/ regep pangupakarane/ tahenan lan canang kukus/ pratitane tunas rihin/ sang makarya nunas sami/ wenten ngaryanin sanganan/ wenten nuas ron busung/ ditu nyumunin majahit.
4. rakan suci pcikang ditu/ puspa karnane elingang/ wong kberber, ratu magelung/ tiga gtas, tuding panji/ katibubuan udang malih/ bungan temu, kulub payasan/ pasangan pamargin ipun/ solas kayang saraswati.
5. yan mananding suci ditu/ daksina maka ruange/ canang gantal burat arum/ lingga miwah sangga urip/ pisang kembang , pisang gading/ sri papucuk ditu magenah/ soroan,suci ditu/ krecen dumanuwutin urip.
Pebat
6. bebek, siap, mameri, taluh/ celeng guling,celeng tampahe/ di desa takonang malu/ sing kaget ada ngadepin/ tiying, ambu pada masuin/ pangubengan sanggah tutuan/ maplawa aji tuduh/ prabot pebat masih kenehin
7. babanten di pebat katur/ daksina canang ktipate/ tpung tawar, wajik, kukus/ salaran ditu nyalepit/ sga, tabuh, takep api/ tirta di sanggah cukcuk magnah/ kayangan tiga astawa dumun/ tityang nunas panginih-inih.
8. ngracik basan sate sampun/ isen jahe lan kunyite/ bawang, kasuna, lan cekuh/ mica, tken tabya krinyi/ uyah gula nyuh makikih/ di pangkone mahadonan/ sasatene alus/ malilitan lanang istri.
9. pamabatane pejang ditu/ tancebang panylungkitane/ adenge turuhang ditu/ ka pwaregan tunasang api/ ngbirbir ngilihin api/ mangencolang nyemak pancak/ sate lebeng sampun/ kdapinia lalah manis.
10. juru pwaregane gupuh/ manampi gagoreengane/ nglablab jukut masih ditu/ sambilang nglebengang nasi/ sengitan ngendihang api/saang matah bakat augang/ nasi delek angus/ juru priksane brangti.
11. embane to goreng laut/ panesang malu lengise/ nyuh makurkur pulang ditu/ bawang, kesuna nulurin/ suba nyemangah tingalin/ ditu ya lantas angkidang/ tabia pulang ditu/ sra mayeh anggon nyampurin.
12. basan jukute ulig luh/ isen, jahe lan kunyite/ bawang, kesuna lan cekuh/ sere, uyah, tabia krinyi/ gedang, nangka, be adukin/ suba ada ne aluban/ basa pulang ditu/ don janganulam nggon ngasemin.
13. jajerone pulang ditu/ limpa, ati, peparune/ btuka, basang wayah sampun/ babwahan, muluk sampel malih/ aduk bene uyahin/ tatebihne pang biasa/ pada lebeng sampun/ getihe pulang saduri.
Makarya Gayah
14. gayahe bangunang ditu/ bajra, gadane elingang/ pasa cakra utara mungguh/ padma kedis ati muncakin/ papayasan renes di sisi/ surya, candra lan lawangan/ sandat, cpaka, jepun/ jajaringan anggon nyaputin
15. oret-oret tancebin ditu/ sandingin tumbak acuane/ kalung maka talin ipun/ babangsingan basang sami/belibaran gunting ati/ tulang giing, balung babolong/ iga, pungsed, buntut/ cadik, kuping, lima, batis.
16. karangane bayuh ditu/ daun, klatkat tatakane/ lembat, asem, serapah ditu/ urab barak, urab putih/ papenyon, anyang manyanding/ kakomoh,semuuk, urutan/ nasi sokan benin balung/ jukutnyane don belimbing.
17. klemigiane tunas malu/ regepang upakarane/ daksina, canang paduwuk/ pras, panyeneng, ditu masanding/ sayut tututane malih/ lis jangkep ditu magenah/ di bale pugpug mungguh/ pabia kawone menyanding.
18. tepung tawar wajik kukus/ daun dapdap ancak-ancakane/ padang lepas ambengan ditu/ ento anggen mangetisin/ panglukatan, samsam genahin/ padma anggen manyiratang/ tirta, sekar belat ipun/ to siratang mamungkurin.
19. kayangane siratin dumun/ miwah sarwa babantenane/ sutri mangku ngalungsur ditu/ miwah kaulane sami/ karyane lantas ambilin/ sutri mangku ngalingganang/ ngadegang batara di luhur/lanang istri tangiang mangkin.
20. i mangku masang lalambung/ ider-iderin kayangane/ klasane kebatang ditu/ macaniga di palinggih/ rarawe pasangang sami/ sami sampun kakenenang/ tedung, pangawin sampun/ wenten ngiasin palinggih.
21. ngalingganang sampun puput/ ke surya nunas pamlaspase/ mendak ngulap dane mangku/ raris aturin malinggih/ ke beji kireang mangkin/ lanang istri ngiring makejang/ upakaran ida pundut/ sucine katur ring beji.
Mamargi ke Beji
22. batarane munggah sampun/ madudonan pamargine/ rarontek lan umbul-umbul/ tedunge ngapit palinggih/ payung pagut lan pangawin/ kukus, canang lan tahenan/ rantasan nini sampun/ gagaluh, para istri nyunggi.
23. i mangku mabajra ditu/ di arepan panuntune/ sibuh, papek, tulup sampun/ kayu sakti wenang nganti/ para sutri nepek linggih/ bala ganjur maedohan/ suaran kempul bulus/ kawulane ngiring sami.
Rawuh ring Beji
24. tan warna ring marga sampun/ alon gancang pamargine/ rauh ring tepining ranu/ katon beji ening bersih/ sinaiban sarwa sari/ ring tepi ider telaga/ sekar tunjung mrumpiuk/ rauh kumbang ngisep sari.
25. jro mangku mabajra sampun/ manguningang aturane/ suci, daksina, canang katur/ kukuse merik sumirit/ maduluran wargasari/ betara wisnu keastawa/ puput sami katur/ meras toya ngagem elis.
26. bejin ida dahat luwung/ manca warna genah toyane/ abangan nuut rupan ranu/ panca resi ngaraganin/ ngidul, ngalor, maberesih/ ngulon, madia masucian/ maring wetan puput/ wastu ragan ida bresih.
27. pabresian ida puput/ raris ngrangsuk busanane/ sekar emas, pudak santun/ ambune ngalikub merik/ tumuli raris mamargi/ sairingan sami budal/ tan kocap ring henu/ rawuh maring jaba puri.
Rawuh Saking Beji
28. rawuh saking beji sampun/ gong kulkule masahuran/ pamendake canang kukus/ ganjaran pendetang sami/ sasampelan kari magisi/ lanang istri mendet ngarejang/ batarane asung/ parancangan rawuh nampi.
Ngider Buana I
29. maideran ida ping telu/ ngiderin pangubengane/ juru rejang masolah sampun/ ngajroang mangararis/ ping telu ngiderin puri/ rejange kari masolah/ katon banban alus/ nyaliog, nginggek ke samping.
30. paideran ida puput/ linggihang ring pamiyasane/ canang kukus mangkin katur/ ditu (ngtas) prastita luih/ kayangan siratin sami/ banten sor mangkin uningang/ linggih ring paruman katur/ ke pangubengan ngararis.
31. sami sampun puput katur/ sutri mangkune elingang/ tekan tamiu masih itung/ taler sekan gonge sami/ krama desa lanang istri/ pajuruane ngitungang/ pang da munjuk lungsur/ apang pada nunas sami.
32. sasampune sami puput/ mararean jro abosbos/ ngajeng canang jero dumun/ malanjaran ditu ngararis/ metu manah purna jati/ ne lingsir ditu ngarawos/ ne te gde juru kidung/ lautang ngawarga sari.
33. banten sor di ajeng mungguh/ suci miwah daksinane/ paduwuk, sanggah urip sampun/ canang gantal burat wangi/ (pagnian) pangambean malih/ banten pasaren ditu magenah/ jrimpen tegeh di tanggu/ sasayut agung manyandingin.
34. skar taman pula gembal ditu/ panyolasan ditu mangge/ sasayut pajegan ditu/ prebuan bebek, prebuan guling/ panyeneng, prastita lewih/ dumangala, durmangita/ soroan, suci ditu/ babangkit, gayah, rancah nyanding.
35. jrimpen, sate di bucu mungguh/ gelar sanga to elingang/ tutuan, pamenben ditu/ karangan, ganjaran malih/ krecen sandangan madaging/ tatabuhan jangkep magenah/ kantun katah durung katur/ kidung titiang gelisan nyarik.
36. tatbasan panampeh-rara ditu/ muang rara meraradane/ pangalang, pangeninge ditu/ tatebasan mreta-dewa malih/ dewa rauh ditu masanding/ turus lumbung nagasekar/ tatbasan pageh-urip ditu/ sida karya, pabresihan malih.
37. upakaran linggihe katur/ suci, daksina, canang canene/ (semunutan) suci ditu / sasayut pangambean malih/ sasayut pajegan manyanding/ jrimpen lan wastra rantasan/ soroan penyaksine ditu/ datengan miwah aket linggih
38. banten ring pangubengane mungguh/ suci lan ( smunutane ) / paduwuk munggah limang bungkul/ soroan lan prebuan guling/ karangan munggah asiki/ ganjaran agung limang wadah/ tunggal ngider ida ditu/ to turunang saka besik
Ngider Buana II
39. pnampane rawuh matur/ malih iderang batarane/ tumuli ngababang sampun/ warga sari lanang istri/ juru rejang masolah mangkin/ lalegongan manis alon/ i mangku ngider dumun/ swaran gentane ngrining.
Ngider Kidung
40. puput paideran sampun/ linggihang ring pamayasane/ padayungan mangkin katur/ ring pajenengan ngawitin/ ke paruman mangeraris/ ke pangubengan muputang/ sareng kutus ngider kidung/ asiya kayang ne nampi.
41. pamucuke kukus katur/ pwajikan panimbale/ canang cane duluran ipun/ arak berem manulurin/ sajenge ditu ngiring/ pewajikan mamuputang/ pang da kuri malu/ tingkah bakti ring hyang widi.
Ngider Buana III
42. malih iderang ida ditu/ elingang babaktane/ yan tan kayun ida turun/ krama desane ngabakti/ ngaturin batara mijil/ yan tan sida mapinunas/ balik ayap ida ditu/ canang kukuse arepin.
Nurunang Manik Galih
43. jro mamgku mabajra ditu/ tan sah ngoma batarane/ mangaturin ida turun/ warga sari ngastawi/ ngaturin batara mijil/ ring sutri nyelang dasaran/ prakanggen ida rawuh/ batarane raris mijil.
44. kukus pawajiokan katur/ canang sukla runtutane/ batara sampun malungguh/ rawuh kaulane nangkil/ jro mangku di ajeng malinggih/ sami sampun katunasang/ tirta pamuput karya lungsur/ dasarane sampun meling.
Ngider Kiwa (Pamuput), Manik Galih Mijil
45. panyaksi ka luhur puput/ malih kiwa pangidere/ pamudalan kala iku/ mabyasa di bunga raris/ batara manik-galih mijil/ sinarengan makembaran/ putih kuning makereb sampun/ pinggel ida benang pipis.
46. canang kukus ditu katur/ dulang-dulangane manggo/ bras kuning, jinah masamsam sampun/ tedung putih kuning masanding/ tanginin ida antuk gending/ gending nyampat macaniga/ batara sampun mawungu/ tur micayang padi pipis.
Mabiasa, Batara Ngaluhur
47. wusan mabyasa ngaluwur ditu/ elingang babaktane/ aket linggih datengan pundut/ glar sanga daksina kakalih/ be siap dadua, taluh dadua/ benang pipis duang gantus/ nyuh makelas malih kakalih.
Palu-paluan, Karya Puput
48. maseha dane ki mangku/ mangarepin laluarane/ be siap nyuh miwah taluh/ dadi palu-paluan sami/ aturin sami mamukti/ sairingan sami budal/ budal kaja, mantuk kawuh/ mantuk kelod, budal kangin.
49. mangeluwur sampun puput/ ngajeroang lanang wadon/ mamedek batara sampun/ sampun sami ngaturang bakti/ batara matirta sami/ sami ditu nunas tirta/ i mangku munggah nyurud/ maduman raris mapamit.
Puput
Catatan: kumpulan kidung Wargasari di atas dikumpulkan berdasarkan pailen karya di Desa Adat Buruan, Kecamatan Penebel, Tabanan. Mudah-mudahan berguna pula untuk di daerah lainnya.
~ Article view : [179]


text:
Olih: IDG Trinandita
Basa Bali tuah basa nak Bali. Lekad di Bali sinah basa Bali sané anggon sawai-wai. Yéning basa Bali kaengsapang utawi nénten anggo ritatkala mabasa utawi ngaraos sawai-wai sinah basa Bali sayan rered pekantenannyané.
Basa Bali pinaka basa daérah Bali sinah sampun dados pelajahan wajib ring sekolah. Punika wantah becik pinaka serana ngajegang basa Bali duwéné. Sakéwala yéning tlektekang sakadi aab jagaté mangkin malarapan antuk pangamatan ring pergaulan utawi pasuwitran alit-alité sakadi mangkin sinah sampun wénten sané nénten urati utawi nénten rungu ring kawéntenan basa Bali punika.
Niki macihna arang pisan alit-alit duwéné sané magenah ring perkotaan jagi nganggén basa Bali punika dados basa pergaulan sawai-wai. Punika taler yéning sampun wénten orti Bali ring TV miwah radio akéhan alit-alité sakadi punika nénten ngerti napi suksman orti sané kapireng punika.
Niki sampun pikobet sané karasayang ring aab jagaté sakadi mangkin. Punika taler arang pisan alit-alité mangkin jagi oneng utawi seneng ring sesolahan seni budaya sané nganggén basa Bali. Ipun nénten ngerti napi sané kabaosang ring sakancan kesenian Bali sané wénten mangkin. Ipun ngerti kidik pisan akéhan ipun bingung ten resep yéning mirengan tur nonton drama gong, wayang kulit, arja, calonarang, bondrés, séndratari utawi kesenian tiosan sané nggén basa Bali. Pikobet puniki boya ja isapan jempol kémanten utamanipun alit-alit sané magenah ring kota.
Yéning sané magenah ring désa kari resep yadiastun akidik. Minab niki sané patut dados uratian iraga sareng sami sané polih tugas ngrajegang tur ngalestariang basa Bali pinaka dasar utawi roh seni budaya lan adat Bali. Yéning tlektekang anggé pretiwimba ring sosial média baosang kari arang pisan alit-alit duwéné jagi pacang ngwacén napi malih jagi nulis utawi nyurat satua, puisi, satua modérn utawi sané tiosan. Puniki dados ciri sané nénten dados boyanin dados gambaran indiké sané kawedar ring ajeng.
Niki sampun sané patut polih uratian iraga sareng sami. Yéning nénten prasida ngrereh pamargi ring pikobet sané kawedar ring ajeng sinah basa Bali sané luhur puniki sayan-sayan nénten wénten penerusnyané. Niki sané banget merluang uratian olih pemerintah utawi krama masyarakat Bali.
Dumogi napi sané kawedar puniki presida dados dasar pemargi sané becik tur presida ngrereh pamargi sané presida pacang ngawi ajeg basa Bali punika nénten ja wantah dados orti kémanten. Tur prasida ajeg tur lestari basa Bali punika pinaka dasar ngawerdiang seni lan budaya Bali sané dados roh lan jiwa seni budaya adat tradisi ring jagat Bali puniki.
Buda, 14 Juni 2017
Subscribe to: Post Comments ( Atom )


text:
Kenalilah ciri pekarangan rumah yang bermasalah, sesuai dengan petunjuk Lontar Bhama Kertih;
Iki ling ira BHAGAWAN WISWAKARMA,
pangalihan karang, anggen karang paumahan, mangde tan kabheda-bheda dening lara kageringan, helingakna pidhartania
lwirnia :
Yan wenten karang tegeh ring paschima, hayu, nga, manemu labha sang ngumahin.
Yan karang seng ring utara, hayu ika, sawetunining anaknia, putunia, tan kurang bhoga sang ngumahin.
Yan karang hasah natarnia, hala ayu kojarania, tan kurang pangan kinum, sang ngumahin.
Yan ana tanah bang alus, mahambu lalah, hayu ika, sibin kadhang warga, nga, tekeng anaknia, menemu hayu sang momahin iriya.
Yan tanah selem magobe hucem, mahambu, panes, haywa ngumahin.
Yan ana tanah mahambu bengu, halid, hala dahat, haywa ngumahin.
Yan ana karang tunggal pameswan, manyaleking, nga, hala, mwah karang ne nyakitin.
Yan karang tumbak jalan gde, hala nyakitin, karubuhin jalan, nga.
Yan karang tumbak rurung, sandang lawe, nga, gering maderes.
Yan karang singkuhin rurung mwang hapit jalan, kutha kabhanda, nga, hala.
Yan ana umah nanggu, nora matabeng umah di harepe hala dahat.
Yan karang saling suduk papagerania, suduk angga, nga, hala.
Yan ana wang matunggalan sanak, mangapit jalan umahnia, sang tunggal bhaga urus, sandang lawang, nga, hala dahat sang momah iriya, amada-mada Bhatara, nga.
Yan umah mapemeswan dadwa, hala dahat, boros wang, nga.
Mwah ne tan wenang genahin umah, lwirnia, karang wit pura, wit ibu, wit sma, pabajangan, wit payajnyan sang brahmana, karang lebon amuk, karang genah wang mati magantung,
yan sampun ping tiga kalebon amuk, tan wenang genahin umah, hala dahat.
Iki PANGAWAS CAYAN KARANG mwang Kahyangan :
Yan dhemdhem renteb hinang katon (katonang), Dewa ngukuni karang ika, tan kurang pangan sang ngumahin.
Mwah cayan karang tenget, karasa ngawang-awang katonang, twi suwung katonang, tri bhuta dengan mangumahin, henggal manemu bhaya sang ngumahin.
Malih ingon-ingon pathikawenang, metu salah rupa, iki cirin gumi rusak.
Mwah karang panes, asu, bangkung, manak tunggal, cirin panes karang ika, wenang hanyut, bhuta salah wetu, nga.
Mwah bhumi sayongan, katiban kuwung-kuwung, panes bhumi ika.
Mwah ring pakarangania metu kukus, panes karang ika.
Mwah karang tumbak rurung, tumbak jalan, tumbak tukad manamping marga pempatan, namping pura, namping bale banjar, makadinia ngulonin bale banjar, panes karang ika.
Malih babi baberasan, satha asaki ring salu, mwang tabwan ring pakubonan, lalipi masuk ring pakubonia, panes karang ika.
Mwah pakubonia, yan puhun lakare, taler kari ingangge, pada cacada lawan naga-sesa, tan pegat milara.
Mwah yan ana bale pungkat, malih jujukang, sajawining gebug lindu maka bhumi, pada cacade ring balene ring balene puhun lakare.
Mwah yan ana bale mesu adegania ring legungane, balu makabun nga, hala.
Yan ana bale materestes bunter sami, cacad, dongkang makahem, nga, tan wenang hingangge, hala dahat.
Mwah yan ana bale tarojogan, magerantang mahileh, cacad, dongkang makabun, nga, hala.
Iki PAMANAS KARANG, salwirning, panes, sane ngadakang panes karang,
lwirnia :
Kapanjingan gelap mwang puhun, wenang ngadegang linggih Padma-Handap, palinggih Sanghyang Indrablaka, tan pegat hamanggih lara bhaya, yadin ping dasa carunin tan sida purna dening caru ika. Apan Sanghyang Indrablaka, dadi Sanghyang Kalamaya, dadi Kala-Desti. Mangkana kojarniya.
Mwah yan ana kayu rempak, pungkat, mwang punggel, tan pakarana, pada panese, tan pegat hamilara.
Mwah nyuh macarang, bwah macarang, jaka macarang, ntal macarang, byu macarang, mwang wetunya kembar, tunggal panese, kadi kageni – bhaya, nga, panes.
Yan ana sanggah pungkat, mwang jineng, pawon, pungkat tan pakarana, mwang katiben amuk, kaleban amuk, panca bhaya, nga, panes.
Yan ana hanggawe pungkate, panas karang ika, kewala cacad, tan kawenang malih ingangge, wenang gentosin lakare sami.
Mwah yan ana wong mentik ring babatar ing salu, wong bhaya, nga, panes.
Yan ana lulut metu ring pakarangan, kalulut bhaya, nga, panes.
Yan ana getih kentel ring pakarangan, mwang sumirat ring umah, ring pakubwan, tan pakrana, karajabhaya, nga.
Yan ana samangkana, apang sampunang langkungan ring petang dasa dina, mangda puput macaru, dados caru ika alitan.
Yan langkung ring petang dasa dina, ageng nagih waru, ika kangentakna.
Yan ana karang katumbak rurung, tumbak jalan, katumbak labak, katumbak jalinjingan, mwang tukad, katumbak pangkung, panes karang ika, Sanghyang Kala Durgha anglarani, wenang ngadegang Padma Alit, palinggih Sanghyang Dhurgamaya.
Yan ana tabwan sirah, tabwan kulit, mwang nyawan ring salu, ring paumahan, ring kubwan, pateh panese.
Yan ana manipi ring umah, ring salu, ring kubwan, pateh panese.
Yan ring lumbung, ring kamulan, hayu ika.
Mwah yan ana ingon-ingon patik wenang-wenang, salah rupa wetune, panes karang ika, wenang rarung kasagara, tugel gulene, kawandaniya rewekan ring rwi walatung, talining dening budur, bwangen ring payonidi. Raris glarana Panca – tawur.
Yan ana taru salah pati, mwang manusa salah pati ring pakarangan, panes karang ika.
Mwah salwir ing jadma salah pati, hanuli pejah, sagenah-genahniya pejah, ika tan wenang malih hantukakna maring pagenahan, hala dahat, hanuli pendhem ring setra, nganut linging Sastra-Bwana-Purana. Mangkana kramanya.
Mwah yan ngingsirang Lumbung mwang Dengen, Pabrahmana kunang, wenang tuntun dening lawe, panyunjungniya, taruma tangkis pang tiga, saha banten pangulapan, daksina 1, pras, sodan, asep menyan astanggi. Mangkana kramaniya. Yan tan tuntun, ila-ila dahat.


text:
Nedunang pralingga Ida Bhatara Pura Agung Besakih, 20 Maret 2009
Upacara Nedungang Pralingga Ida Bhatara yang dilaksanakan sore hari di semua Gedong Pasimpenan di kawasan Pura Agung Besakih. Secara kelompok besar, gedong pasimpenan pralingga Ida Bhatara di Pura Agung Besakih terbagi dalam 4 kelompok, yaitu: gedong pasimpenan Ida Bhatara Luhuring Ambal-Ambal di palinggih Meru Tumpang Tiga atau palinggih Kehen Pura Penataran Agung Besakih, gedong pasimpenan Ida Bhatara Soring Ambal-Ambal di Pura Ulun Kulkul, pasimpenan Ida Bhatara di Pura Batu Madeg (biasanya diiringkan bersamaan dengan pralingga Ida Bhatara Prajapati Hyang Aluh), dan pasimpenan Ida Bhatara Kiduling Kreteg.
Secara berurutan tiba di palinggih Pengaruman Agung adalah pralingga Ida Bhatara Luhuring Ambal-Ambal disusul oleh pralingga Ida Bhatara Kiduling Kreteg, pralingga Ida Bhatara Soring Ambal-Ambal, pralingga Ida Bhatara Prajapati Hyang Aluh dan terakhir adalah pralingga Ida Bhatara Batu Madeg.
Setelah seluruh pralingga Ida Bhatara Pura Agung Besakih ditempatkan di palinggih Pengaruman Agung kemudian dilakukan pemujaan oleh Sulinggih Ida Pedanda Gede Wayahan Buruan Manuaba dari Griya Wayahan Buruan, Gianyar yang melakukan pemujaan dari Bale Gajah. Pemujaan upacara Nedunang pralingga Ida Bhatara Pura Agung Beskaih diakhiri dengan persembahyangan bersama di natar Pura Penataran Agung Besakih.
Bersamaan dengan Nedunang pralingga Ida Bhatara Pura Agung Besakih, prosesi yang sama diselenggarakan pula di Pura Catur Lawa (Ida Ratu Pasek, Ida Ratu Pande, Ida Ratu Dukuh dan Ida Tatu Penyarikan), pura Pedharman (12 pedharman) di kawasan Pura Agung Besakih juga yang dilaksanakan oleh pangempon pura pedharman masing-masing.
Filed under: Pura Besakih | Tagged: Pura Besakih |


text:
Amreta warsané katur,
Ranjingang maring anggané,
Apan ring raga maungguh,
Bhatara ring bhuwana alit,
Pada kaungguanan Widhi,
Punika né astapayang,
Anggé pamahayu,
Pakreti ring bumi.
( Ida Padanda Gdé Wayan Pasuruan, Wargasari Upapalin Pura)
Sanghyang Widhi mapaica sarwa amreta. Paican Idané patut pisan rumasayang ring angga. Amerta sané kapica nguripang pranané, nguripang anggané, nguripang pikayunané. Amerta sané mawit saking astiti bakti sayan becik karumasayaang. Santukan mawit saking pamargi patut. Amerta – amerta punika nguripang pikayunan Déwata santukan mawit saking Sanghyang Widhi. Mabinaan wantah amerta sané ngranjing mawit saking karaksaan ( asura). Amerta karaksasaan ngawetuang piyungkan. Pinyungkan ring angga, pinyungkan ring anak lian. Punapi malih amertané punika kapikolih saking nénten patut, sakadi korupsi utawi sané lianan.
Amerta sané wetu saking Sanghyang Widhi patut anggén pamahayu angga taler pamahayu pretiwi.. Pretiwiné becik antuk mahayu ngicénin amerta. Dadosné pasuk wetuné pamargin amertané. Sang maurip mahayu pretiwi, pretiwi mahayu sang maurip.Yadnya anggén mahayu pretiwi. Yadnya nénten marupa upakara kémanten taler marupa pamargi nyelametang ( mahayu ) pretiwi Ngawetuang pikayunan sami – sami mangda maurip degdeg puniki sané kobet. Katahan sané ngrusak pretiwi. Sakadi ngrusak alas, ngrusak gunung, ngrusak danu, ngurusak segara. Wantah sami rusak, méweh amertané tedun . Pikobet pacang kapanggih. Pikobeté punika sakadi panes ngentak. Sabeh tedun salah masa. Tetanduran méweh maurip becik. Mrana ngrereh tetanduranné. Usan mrana tetanduran, mrana ubuh – ubuhan, ayam keni flu burung, banténg keni antrak, bawi keni flu babi, asu keni rabiés. Manusa keni mrana lali ring angga lali pretiwi.
Kaswécan saking Sanghyang Widhi patut astapayang pisan. Astapayang antuk pamargi sering kaucap yasa kérti. Yasa kérti sané patut mecikang karmané, mecikang kulawarga, mecikang pasemetonan, taler mecikang pakraman. Ngyasakértiang paican Sanghyang Widhi gumanti pemargi sané abot wantah nénten mawit éling ring angga gumanti manresti saking amerta Sanghyang Widhi.
Ngrumasayang paswécan Sanghyang Widhi marupa amerta nguripang Déwata sané wénten sajeroning angga. Déwata sané wénten ring angga matemu ring Sanghyang Widhi. Pacepuké punika ngawetuang kalangwan pikayun. Pikayunan kalangwan arang pacang manggihin biota. Biota ring angga utawi biota ring anak lian.
Sanghyang amerta ngebek ring jagaté. Sang wikan ngereh amerta nénten pacang kirangan amerta. Ngicalang ngekoh, lengit makarya. Makarya sané patut. Makarya sané manut ring agama. Ritatkalaning makarya nénten lali ring Sanghyang Widhi. Sanghyang Widhi nyuwécain sang jemet makarya. Wantah ngekoh, lengit makarya amertané sayan ngedohang. Patut mautsaha mangda Sanghyang Widhi ngicénin amerta. Amertané patut nguripang kadéwataané.


text:
halo engagment ring halo shank diamond engagement ring cushion 14k white gold, barkevs white gold halo engagement ring 7838l barkevs halo engagment ring, destiny hof halo engagement ring halo engagment ring, halo engagment ring round split band diamond halo engagement ring 14k white gold,
Halo Engagment Ring Halo Shank Diamond Engagement Ring Cushion 14k White Gold
Barkevs White Gold Halo Engagement Ring 7838l Barkevs Halo Engagment Ring
Destiny Hof Halo Engagement Ring Halo Engagment Ring
Halo Engagment Ring Round Split Band Diamond Halo Engagement Ring 14k White Gold
Halo Engagment Ring Barkevs Halo Engagement Ring 7839l Barkevs
Halo Engagment Ring Halo Engagement Rings Halo Rings Gabriel Co
Barkevs Two Tone Halo Engagement Ring 7933lt Barkevs Halo Engagment Ring
halo engagment ring round split band diamond halo engagement ring 14k white gold, halo engagment ring barkevs halo engagement ring 7839l barkevs, halo engagment ring halo engagement rings halo rings gabriel co, barkevs two tone halo engagement ring 7933lt barkevs halo engagment ring,


text:
Klungkung, Indonesia · 132 hotel tersedia
Jalan Raya Toyapakeh, Nusa Penida, Nusa Penida, Klungkung, Bali, Indonesia, 80771
Jl. Raya Toya Pakeh - Ped, Nusa Penida, Nusa Penida, Klungkung, Bali, Indonesia, 80771
Dusun Sebunibus , Jl Raya Sakti , Ds Sakti , Kec Nusa Penida , Klungkung - Bali, Nusa Penida, Klungkung, Bali, Indonesia, 80771
Jalan Raya Batumulapan, Nusa Penida, Klungkung, Bali, Indonesia, 80771
Br, Limo, Desa Kutampi, Nusa Penida, Nusa Penida, Klungkung, Bali, Indonesia, 80771
Jl. Raya Crystal Bay, Banjar Anyar, Dusun Sebunibus, Desa Sakti, Kec. Nusa Penida, Nusa Penida, Klungkung, Bali, Indonesia, 80771
Jln. Ped - Toya Pakeh, Br. Prapat, Desa Ped, Nusa Penida, Klungkung, Bali, Indonesia, 80771
Nusa Penida, Klungkung, Bali, Nusa Penida, Klungkung, Bali, Indonesia, 80771
Jalan Toyapakeh PED, Kecamatan Nusa Penida, Nusa Penida, Klungkung, Bali, Indonesia, 80771
Jalan Raya Batumulapan, Nusa Penida, Nusa Penida, Klungkung, Bali, Indonesia, 80771
Kutampi Village, Nusa Penida, Nusa Penida, Klungkung, Bali, Indonesia, 80771
Jalan raya song cang, batumulapan, batununggul, nusa penida, Nusa Penida, Klungkung, Bali, Indonesia, 80771
Jalan Pantai, Kutampi Beach, Nusa Penida, Nusa Penida, Klungkung, Bali, Indonesia, 80771
Jl Sental Kangin , Ped Br Sental Kangin Nusa Penida Indonesia , Penida Island, Klungkung, Bali, Indonesia, 80771
Hotel Bintang 5 di Nusa Penida
Hotel Bintang 4 di Nusa Penida
Hotel Bintang 3 di Nusa Penida


text:
Olih: IGA Darma Putra
Semeng-semeng, suryané endag badangin. Ri kala suryané endag, sami sané kasunarin mrasidayang kacingakin. Sapunika manawi maka awinan, suryané dados saksin jagat. Minab punika taler mawinan, ring sanggar surya anaké nunas upasaksi. Anaké nunas upasaksi ring sanggar surya malantaran banten suci.
Satios ring surya, wénten malih sané kabaosang saksi. Akéh saksi punika wénten tiga welas. Ring basa Bali wayah, kabaos trayodasa. Sajangkepnyané kabaos trayodasa saksi. Sapunika manut pitutur sang hyang shastra. Sapunika taler manut pitutur para sujana. Silih tunggil saksin jagat, satios surya wantah candra. Yéning wacak, wawu kalih. Kantun wénten saksi tiosan, siraké saksin-saksin jagat punika? Iring benjangan malih baosang, sira punika kasengguh saksin jagat. Sané mangkin, ngiring baosang pamargin surya dumun.
Yéning suryané sayan-sayan negehang, guminé sayan-sayan panes. Yéning sampun panes, punika ciri wénten bayu. Yéning sampun mabayu, punika ciri kantun murip. Cirin urip wantah bayu sané malingsé ring ukudané. Pradé bayu punika matilar, sinah matilar taler uripé. Manut bacakan shastra, bayu punika wénten dasa. Wénten bayu ring paningalan, ring karna, ring lidah, ring papusuh, miwah bayu-bayu ring genah tiosan. Sapunika manut katuturan anaké sané mituturin.
Mangkin wénten pitutur lingsir-lingsiré sané tawah. Kabaos tawah santukan yakti-yakti tawah bebaosané. Kocap, wénten surya sané endag ri tatkala wengi. Ketahnyané kabaos surya tengahing dalu. Wénten taler sané maosang, rawi telenging dalu. Sapunapiang mangkin mineh-minehang, kocap wénten surya endag ri tatkala wengi. Indayang kayun-kayunin.
Napiké sané kabaos dalu? Dalu punika, basa Bali wayah sané mateges wengi. Yéning rereh ring basa Bali kapara, mateges peteng. Guminé kabaos peteng, yéning nénten wénten endihan utawi téja sané makenyit napi malih makebyar. Yakti kadi asapunika. Mawinan, yéning wénten anak sadaweg wengi nénten ngendihang api, kabaos mameteng. Yéning baosé ngémpélin, anaké kabaos mameteng yéning mamargi nénten makta sundih ngendih.
Maosang sundih, taler wénten bacakané. Wénten sundih sané malakar antuk api. Wénten sundih malakar antuk endihan kunang-kunang. Wénten antuk endihan bulan. Sami punika kabaos sundih. Sakéwanten wenten taler sundih tiosan, ri tatkala kapetengan. Sundih puniki nampek pisan. Santukan nampek, arang wénten anak sané rungu ring sundih punika. Sundih sané nampek puniki mawasta Shastra.
Wénten baos para kawi duké riin. Kabaosang, shastra punika pinaka sundih sané ngawinang jagaté galang. Manut baos inucap, cirin jagaté galang wantah bagia. Cirin jagaté bagia, kocap suka nénten mawali duka. Nénten akéh anak sané mamargi makta sundih puniki, mawinan nénten akéh sané nyingakin margi. Sakéwanten, ri tatkala makta sundih, patut taler tiaga, santukan pradé sundihé malakar antuk api, jerih panes raris puun.
Kadi asapunika bacakan sundih ring guminé manut katuturan shastra, miwah pituturan anak nyastra. Sané mangkin, malih kayun-kayunin, sapunapi pradé wénten surya ring tengah wengi? Sakadi iwawu, sané kabaos wengi wantah peteng. Sané kabaos peteng manut bebaos para panglingsir, para kawi, para yogi, para wiku, wantah déwéké puniki. Sané mawasta déwék, inggih punika sarira. Sarira kabaos peteng, santukan sarirané puniki sané negul. Sarira manut bacakan tattwa, mawasta pradhana tattwa. Pradhana kabaos wengi. Pradhana kabaos peteng.
Napi sane wenten ring tengah sarira? Ring tengah sarira wenten atma. Atma punika mawasta Purusa. Purusa wantah atma sané wénten ring sarira. Yéning sarira punika peteng, atma punika kabaos surya. Sampun kasinahang, atmané wénten ring tengah sarira. Surya ring telenging dalu. (*)
Subscribe to: Post Comments ( Atom )


text:
Banten Bayuh saluwirin Dewasa ALA
Banten Bayuh Dewasa Ala
suci dene genep adanan, muwang caru ring natar, luwirnia sega 11 (solas), gelar sanga jangan sakewali, rumbah gile, sasak mentah (nasi atangkih berisi darah mentah), muwah sekul mawadah wakul, iwak pejagalan, wiwidean anut sasih, sekul segegem iwaknia amel-amel, muah seselambunan, wawidehan olah dene sangkep, sajeng aguci, pancakolika, langsub sapere karania, payascite suci asoroh, segeh timbanan sakulak panci, iwak sate brumbun muwang sate wiring pinanggang, sahe raka sarwa galahan, genep sapere karania.
Mantra Banten Bayuh Dewasa Ala
sang butha kala nungku rat, sang bhuta kala wisesa, sang bhuta kala we uku, sang kala dewi menge pepet, sang kala biyantara dore waye, sang kala sri laba jaya menala, sang kala pancawara, sang kala sadwara, sang kala saptawara, sang kala astawara, sang kala nawewara, sang kala dase sengker, sang kala gni rewana, sang kala brahma, sang bhuta kala mrtiyu, sang bhuta kala penganten, sang bhuta kala kundang kasih, sang bhuta kala rumpuh, sang kala dumerana, sang kala luwiraning kala jare merana, iku tadah sajinira samedaye, same kang tineda, kasukanira kabeh, ring sanga deruwe caru balik ruwangen dina becik, manusanira akarya ayu, asungane nugeraha rahayu, alit kang sun aturaken, agung kang sude ingantukaken atma juwetanipun, anak anakaken aputu buyut, ong siddhirastu ya namah swaha.
Caru Bayuh Sasihbanten carun sasih:
Sasih Kasa; bantenia tumpeng 4 (papat) dadi atanding, iwak daging bawi matah, tuak yeh.
sasih Karo; caru tumpeng 1 (siki) dadi atanding, iwak jatah calon 7 (pitu), tuak yeh
sasih katiga; caru tumpeng 6 (nenem) dadi atanding, iwak uyah agegem
sasih kapat; caru tumpeng 3 (telu) dadi atanding, iwaknia basang-basang, daging mentah, tuak yeh
sasih kalima; caru tumpeng 9 (siye) dadi atanding, iwaknia daging matah, bawang jae, tuak yeh
sasih kaenem; caru tumpeng 8 (kutus) dadi atanding, iwaknia jatah calon tan winalik bakarnia, tuak yeh
sasih kapitu; caru nasi sokan, iwaknia daging matah, calon, bawang jae, tuak yeh
sasih kaulu; caru tumpeng 2 (dadua), iwaknia getih atakir, daging atakir, bawang jae, tuak yeh
sasih kesanga; caru panca sata tumpeng 2 (dadua), tuak yeh
sasih kedasa; caru tumpeng 10 (dasa) dadi atanding, iwaknia asu bang bungkem, olah dene agenep, tuak yeh
sasih jesta; caru asu sinamleh, nasi biyu, tuak yeh
sasih sadha; caru sarwa genap, sahe makuah, tetampigung abesik, liwet satungkeban, jangan dadap, antok laje, genah ring sanggah suku tunggal, wadahnia ancat-ancat, tuak yeh berem mawadah cambeng, gantung-gantungan. tlas.
Kramaning mecaru
Jesta apareb teriwit kereta te, ayunia penanggal ping 5 (lime), sang hyang peretiwi tumurun, apareb sang manasije, bhuta kang umiring, bhuta guledag, bhuta kasuluhan, bhuta weda, bhuta terompong kajarnia, gering manusa pejen, ajejaga ring lawang, asesangran. CARU; sesayut wangun urip kang ring lemah, liwat tenget papecel, kulume, jangan asem, pencak kacang, terong kuning, antok cabe gawe, sajeng.
Sasih Sadha meparab, mapetinjak aturu, ayunia acaru tanggal apisan, sang hyang sadasiwa tumurun, aparab sang hyang makaredwaja, bhuta kang umiring: bhuta areala, bhuta pubaka, bhuta gelem, bhuta geger, bhuta turu, bhuta tiga sakti, lara makweh mawi ajejaga asesang garan ring lawang. CARU; tumpeng putih, kukumbu kuluban, antiganing bebek winasuhan dening bersih, tasik kang ring lemah, liwet kacang ijo, sakon ramen, iwaknia terong papece, sambel cabe gue, sajeng tan sine rasen.
Sasih Kasa, aparab seranesinare namah, ayuning acaru penanggal ping 10 (dasa), sang hyang iswara tumurun, aparab sang hyang antanu, bhuta kang umiring: bhuta tibeyek, bhuta tumanggung, bhuta kala binarak, bhuta sasegi, bhuta merikadang, kajarnia gering sadina rong dina pejah, ajejaga asanggaran ring lawang CARU; tumpeng putih kuning adanan, iwak sate pinanggang abesik, liwet kacang, pecel sate, gerang asem, pencok bukal, sajeng tinaringan.
silahkan baca artikel yang terkait dengan Warida Dewasa Ayu:
demikianlah sedikit ulasan tentang Banten Bayuh saluwirin Dewasa ALA. hendaknya diketahui pula, bahwa banten bayuh dewasa ini baiknya di"anteb" oleh seorang pemangku khayangan atau di puput oleh sulinggih. semoga informasi banten bayuh dewasa ini ada manfaatnya. suksema.


text:
Berikut ini Bebantenan upakara ngambuhin :
A. Banten durmanggala
B. Banten tatebasan prayascita
C. Banten ririan / penglukatan , lis amu - amuan
D. Banten pengulapan
E. Banten biyakaon
F. Caru ayam brumbun + pejati suci
1. Daksina saha suci asoroh
2. Banten ayaban tumpeng lima
3. Banten rayunan asoroh
4. Banten sorohan
5. Sorohan banten pacolongan
- banten pamali alit
- banten pacolongan alit
- papah bolong
- ayam luh muani hidup. Sambutan nak alit
1. Banten dapetan asoroh
2. Banten pengideng ideng atanding
3. Ring sanggah cucuk, munggah peras tulung sesayut, canang lengawangi buratwang
4. Ring sor : segehan kepelan catur warna akeh nyane 4 kepel maulam bawang jahe, uyah areng.
1. Ring sumur banten pejati selem ulam ayam ireng maulu suci saha segehan selem etanding, payuk pere
2. Ring dapur, pejati barak, ulam iwak ayam biing
3. Ring kamulan. Banten pejati putih meulu suci ulam ayam putih tulus. Ring sor : upakara penyepihan ulam ayam lan bebek guling, banten jerimpen wakul, banten sorohan medaging ulam guling bebek. Banten penguiapan. Banten pengaturan. Pejati.
Keterangan upakaran ngambuhin:Banten jerimpen wakul wenten kalih :
Selem : medasar wakul mesrembeng. Medaging tumpeng poleng. Duur injin. Betennyane antuk beras. Mucuk taluh melablab. Kojong rangkadan 1 . Sampian mesriok. Sesedep tepung tawar. Canang.
Putih : medasar antuk wakul mesrembeng. Kojong rangkadan 1. Sampian jaet guwak. Swsedep tepung tawar. Canag.


text:
Olih: Madé Suar-Timuhun
Taun 1993 dugasé ento Wayan Sidu suba ngalih gaé ka kota. Kaperluan idupné ngancan ngliunang sing cara dugas nu truna. Suba ngelah somah maimbuh suba ngelah panak, sinah Wayan Sidu mautsaha ngalih gaé ané asilné gedénan. Di Désa ia sing sanget liu ngelah warisan. Tanah warisan leluhurné tuah duang tebih. Yéning nyagerang mamacul di carik maimbuh ngubuh sampi sinah suba setata kuangan. Ento ané sanget ngaé gedé kenehné Wayan Sidu luas ka kota ngalih gaé.
Nyumunin di kota, kanggoanga malu Wayan Sidu nyéwa kamar kos ané sadarana. Mara duang wai di kota, ia maan gaé magang cara janiné madan DW (Daily Worker) di hotél ané ada di wewidangan Sanur. Ditu ia katrima dadi tukang jakan, dadi koki. Krana tondén ngelah sepéda motor, sabilang wai Wayan Sidu luas ka tongosné magaé nganggo sepéda gayung. Luas semengan, peteng mara teka. Kurenan lan panakné ané nu bayi setata satya ngantiang di kosné.
Jengah kenehné Wayan Sidu uli désa ka kota ngaé déwékné jemet magaé. Krana magajih harian, Wayan Sidu kapah nyemak libur. Kenehné yén libur sinah ilang gajihné a wai. Yadiastun suba mautsaha buka kéto, gajihné a bulan sing taén kanti ngebekin isin dompétné, tuah sedeng anggona prabéa sawai-wai lan mayah séwan kos ngabulan. Kahanan idup kulawarganné Wayan Sidu di kota tileh amontoan dugén kanti suba majalan telung tiban.
Krana pangasilanné Wayan Sidu pas-pasan, somahné ngelah keneh lakar nulungin kurenanné. Milu ngalih gaé maburuh di peken Badung. Apang nyidang magaé, panakné ané madan Putu Tresna ané suba matuuh duang tiban ajaka ka désa. Di désa Putu Tresna empuna tekén pekak lan dadongné. Yadiastun di désa tuh aking, nanging tresnan pekak lan dadongné sing taén kanti tuh. Apa buin cucunné kapertama, sinah sayanganga pesan.
Wayan Sidu lan somahné di kota ngancan jemet magaé mautsaha apang ékonomi kulawargané ngancan ngluungang. Wayan Sidu jemet magaé di hotél makelo-kelo ia dadianga karyawan tetap ané magajih bulanan maimbuh maan uang servis. Kéto masih somahné, Luh Kérti seleg maburuh di peken Badung dadi tukang suun. Das lemah jam pat suba majalan ka peken, sanja mara mulih. Petengné di kos mimbuh nanding canang cepér adepa ngajak krama-krama Hindu ané nongos di wewidangan tongosné ia ngkos. Ngancan makelo ngancan liu ngelah langganan ané melinin canangné Luh Kérti.
Mara duang taun Luh Kérti magaé, rasaanga kahanan ékonominé suba ngancan ngluungang.
"Suksma Luh, sasukat Luh milu magaé, rasaang bli ekonomin kulawargan i raga suba ngancan ngluungang," kéto Wayan Sidu nyumunin ngorta ngajak somahné petengné ento di ambén kamar kosné.
Sambilanga itep nanding canang, Luh Kérti nyautin munyin kurenanné.
"Nah bli, tiang masih marasa kéto. Pangasilan i raga suba lebihan tekén i pidan dugas mara nyumunin merantau mai ka kota. Nanging kanggoang bli, tiang tuah nyidang nulungin baan nyemak gaé kasar buka kéné. Semengan maburuh di peken, kali jani kanggoang cepéré né tanding tiang."
"Makejang ajak maburuh Luh, bli di hotél masih buruh adanné. Aget suéca Ida Sang Hyang Widhi, bli suba dadianga karyawan tetap jani. Dadiné gajih bliné suba bulanan jani lan lebihan buin bedik tekéning gajih DW cara malunan. Jani bli ngminggu cepok maan prai Luh."
"Ané penting i raga jemet magaé pastika ada asil bli. Kanggoang nambunang sekaya saka bedik. Ané penting Ida setata mapica karahayuan, seger oger. Yén suba seger, suba pasti nyidang sesai magaé."
"Beneh sajan to Luh, i raga sing dadi kanti engsap ngaturang suksma, ngrastiti bakti majeng Ida Sang Hyang Widhi. Apa buin Luh madagang canang, apang sing canangé telah maadep, ané aturang lan anggon i raga mabakti pasaian sing ada."
"Bli...."
"Kénkén Luh?"
"Tiang kangén ajak panaké bli."
"Bli masih kangén Luh. Sing karasa suba duang tiban panaké di désa empuna tekén pekak lan dadongné."
"Mulih lan bli, alih panaké ajak buin dini bareng ngoyong!"
"Aaah jani suba peteng Luh, to canangé malu pragatang nanding buin bedik. Buin mani semeng ajaka mulih ka désa. Kabenengan buin mani bli maan libur. Kanggoang Luh libur masih, eda maburuh ka peken a wai. Semengan dogén abaang langganané canang satondéné luas mulih ka désa."
"Nah-nah bli."
Bagia pesan kenehné Luh Kérti krana lakar buin mabesikan mapupul ngajak panakné yadiapin tuah nongos di kamar kos ané sadarana. Guminé ngancan peteng, Wayan Sidu nulungin kurenané nanding canang apang enggal pragat. Sing sabar Wayan Sidu lan Luh Kérti ngliwatin galah petengé ento, ngantiang dinané buin mani lakar mulih ka désa ngalih panakné, Putu Tresna.
Petang tiban suba tuuhné Putu Tresna, suba bisa maplalianan. Di kos, Putu Tresna maplalianan padidina krana mémé bapanné ngalahin luas magaé uli semengan kanti ka sanja. Di kos suba dampingina dedaaran, Putu Trisna suba bisa madaar padidiana. Di kénkéné Putu Trisna marasa sedih padidina di kos, inget maplalianan macanda ngajak pekak dadongné di désa.
Galahé terus majalan, Luh Kérti buin bling, melingang panak ané nomér dua. Dugas ento Putu Tresna galahné lakar masuk TK. Kranan janjianga lakar masuk TK, liang pesan kenehné Putu Tresna. Ia ningeh uli timpal-timpalné yén masuk TK ento luung, maan maplalianan, macanda, lan magending.
Bagia pesan ané karasaang Wayan Sidu, somah, lan panakné. Yadiapin idup di kota nu ngkos, nanging rasa liangé setata nimpalin. Panakné suba ngancan kelih, suba masuk TK, kéto masih blingan kurenanné suba ngancan ngedénang. Buin kesep dogén panakné nomer dua lakar lekad. Pasti suba rasa liangné lakar buin mimbuh.
Rwa binéda krama Baliné nyambatang setata madampingan. Suka duka saling isinin sing kapasahang. Rasa liang ané kaarepang kulawargan Wayan Sidu sing nyidang setata nimpalin. Lekad panakné ané nomer dua ngaba duka, ngaé rasa sebet Wayan Sidu, Luh Kérti, muah Putu Tresna. Panakné ané mara lekad kena sakit jantung. Ento ané sanget ngaé rasa duka kulawargan Wayan Sidu. Tatkala ento Putu Tresna liu merluang prabéa masuk TK, kurenané nagih prabéa nglekadang, maimbuh jani merluang prabéa operasi panakné ané kena sakit jantung. Pedalem pesan, mara lekad suba kena sakit jantung. Liang lan sebeté mula saja setata madampingan.
Inguh kenehné Wayan Sidu dugasé ento. Mayahin prabéa panakné TK apa mayah operasi panakné ané mara lekad. Di subané mapitungan ngajak Luh Kérti, Wayan Sidu milih ngoperasi panakné apang selamet tumbuh cara anak cerik-cerik ané lénan. Krana sing ngelah bekel buin anggona mayah prabéa TKné Putu Tresna, Putu Tresna sing nyidang nutugang sekolahné. Aget masih Putu Tresna nyak suud masuk TK, ia ngerti tekén kahanan rerama lan adinné. Aget masih dugasé ento tondén ada awig-awig cara jani, sing dadi masuk SD yénin sing tamat masuk TK.
Ngancan makelo galahé majalan sagetan Putu Tresna suba menék ka kelas 6 SD lan adinné ané kaadanin Kadék Lanang lakar nyumunin masuk kelas 1 SD. Kaperluan idup kulawargan Wayan Sidu buin ngancan ngliunang. Ngancan makelo gajihné suba sing sedeng anggona prabéa sawai-wai. Ento ngranayang sabilang wai maan dogén Wayan Sidu lan somahné mauyutan. Uyut ulian kuangan pipis apa buin idup di kota, ajin barangé ngancan makelo ngancan ngmaalang. Somahné melid nunden Wayan Sidu ngalih gaé ané lénan. Wayan Sidu suba mautsaha nanging sing maan-maan. Kanggoanga tileh magaé di hotél ané gajihné sing sanget liu menék ngetibanné.
Tanggal 12 Oktober 2012 peteng bencana gedé nibénin gumi Baliné. Ada teroris mulang bom di Legian Kuta. Liu tamu doméstik lan turis-turis dura bali mati. Ento makada industri pariwisata di Bali ngancan rered krana tamu-tamuné jejeh buin ka Bali. Gumi Baliné suba karasaang tusing nu trepti. Hotél-hotél di Kuta ngancan sepi, kéto masih hotél di wewidangan Sanur milu kena ius. Ulian bencanané ento, Wayan Sidu masih milu ngasanin nasub jelék. Ia kena PHK (Pemutusan Hubungan Kerja) uli hotél tongosné magaé di Sanur krana hotélé setata sepi sing nyidang ngajih karyawan.
Rasa sebet kulawarga Wayan Sidu ngancan maimbuh tatkala kulawarganné liu pesan merluang pipis, Wayan Sidu misi kélangan pagaén. Ulian setata jemet ngrastiti bakti, sing makelo maan jalan lakar ngaé utsaha. Ipahné ané nu truna, blin somahné padidi ngmaang nyilih modal ngaé utsaha warung makan. Krana nu marasa sangsaya tondén bani mukak warung padidi, Wayan Sidu mamilih mapatungan ngaé utsaha ngajak timpalné buin dadua, ngaé warung nasi goréng. Makelo-kelo Wayan Sidu nawang timpalné ajaka dua sing jujur. Wayan Sidu sanget marasa rugi. Ento ngranayang ia suud madagang mapatungan. Payu buin nyilih modal ngajak ipahné lakar ngaé utsaha padidi.
Kaperluan idup kulawargané ngancan terus nesek, sépan-sépan ngalih tongos kontrakan, panadinné maan tongos di samping kafé. Mula saja nyak ramé anaké mabelanja, meli nasi goréng wiadin capcay. Krana tongosné paek kafé, ané mabelanja liunan préman-préman kafé ané pepesan nganggeh wiadin kas bon. Ento ngranayang utasahané Wayan Sidu krasaang sing luung. Modal utsahané macet sing guan-guan bakatanga.
Jengah kenehné Wayan Sidu, ia pindah ngontrak tongos, nanging sing ja joh pesan uli tongos ané malunan. Ditu mara warungné Wayan Sidu karasaang suksés. Uli semeng kanti peteng warungné mabukak, somahné milu ijek nulungin maadepan. Ékonomi kulawarganné suba buin ngancan ngluungang. Putu Tresna ané suba masekolah di SMP masih milu orahina nulungin di subané mulih uli masekolah. Putu Tresna sing baanga pesu malali satondén nulungin di warung reramanné. Ia orahina ngoréng taluh kanti a krat apang mémé bapanné sing kanti sépanan krana ané mabelanja ngancan peteng ngancan ngraméang.
Ngancan makelo ngancan liu ada pasaingan. Dagang-dagang uli dauh tukad ngancan ngliunang. Milu masaing mukak warung, madagang nasi goreng, capcay, bakso, muah mi ayam. Diapin kéto, warung Sidu Kérti gelahné Wayan Sidu sing taén sepi, tileh ramé anaké teka mabelanja. Ento makada dagang-dagang pisaganné ané uli dauh tukad marasa iri. Taén warungné Wayan Sidu entungina tanah sétra lan surudan banten anak mati. Dikénkéné taén masih ada anak banggi ngisinin warungné bacin jlema. Mirib Hyang Widhi setata sueca, warungné Wayan Sidu tetep ramé krana pangargané luung lan rasan dedaaran ané adépa mula jaén.
Ngancan makelo, Wayan Sidu suba nyidang munduhang sekaya. Suba ngelah modal anggona ngontrak tanah. Ditu ia nyujukang umah a bungkul misi petang kamar, misi wc a kamar, lan di malun umahné warung. Disubané pragat umah di tanah ané kontraka, ditu lantas Wayan Sidu sakulawarga pindah uli tongosné kos. Warungné masih pindahanga ka tongos ané baru nanging adan warungné tileh kaadanin Warung Sidu Kérti.
Sing karasa Putu Tresna suba kelas 2 SMA lan adinné suba kelas 6 SD. Warung Sidu Tresna nu tileh ramé. Bagia pesan kulawarganné Wayan Sidu krana nyidang masih kanti nyujukang umah diastun tanah baan ngontrak. Sing engsap asil warungné sepiha abana mulih ka désa enjuhina reramané lan anggona menahin umahné ané suba ngancan tuduhan.
Di warungné ané baru ngancan makelo ngancan liu masih ngelah saingan. Cara di tongos ané malunan, ngancan liu dagang-dagang uli dauh tukad ané milu masaing. Dagang nasi kuning, dagang jukut, dagang bakso, muah dagang ané lénan iri tekén warungné Wayan Sidu. Yadiastun suba seleg mayadnya ngarstiti bakti, payu masih warungné kenaina ilmu hitam ané makada ngancan wai warungné ngancan sepi, di kénkéné a wainé bisa sing ada anak mabelanja nyak a besik.
Misanné Wayan Sidu lantas ngajakin magaé dadi tukang parkir. Wayan Sidu lantas cumpu magaé dadi tukang parkir lemah-lemahné. Petengné mara madagang di warungné. Ngancan makelo asil magaé dadi tukang parkir karasaang liunan tekén madagang di warung, ditu lantas Wayan Sidu ngalih lahan parkir peteng-petengné. Wayan Sidu ngancan demen magaé dadi tukang parkir, suba aluh buina pepes liu maan lebih uli setoranné. Dadinné Wayan Sidu sebilang wai maan pipis, ngabulanné lén buin maan gajih. Yadiastun dadi tukang parkir Wayan Sidu sing marasa lek. Warungné payu kontrakanga, suud dadi koki payu dadi tukang parkir. (*)
Timuhun, 2 Désémber 2015
Subscribe to: Post Comments ( Atom )


text:
Tradisi sabung ayam yang terkenal di indonesia adalah sabung ayam tajen bali dengan tradisi lontar pengayam-ayaman nya, tradisi ini dapat di bedakan dengan harinya, namun sebelum anda membaca artikel lontar pengayam-ayaman berdasarkan hari pelaksaan tajen ini, anda harus mengetahui istilah dari penamaan ayam dan carcan utamanya terlebih dahulu.
Lontar Pengayam-Ayaman Berdasarkan Hari Melaksanakan Tajen
Come Umanis
Ngajanang sareng ngelodang, leban ayam saking kauh
- Raje = Sekuning papak Bangkarna
- Jaye = ijo kedas, wangkas, Biying Kuning pellet, Mate selem bangkarna
- Kaon = brumbun kedas mate putih, klawu mate putih, biying kuning mate putih
Come Pahing
Ngalerang sareng ngelodang leb ayam kelod sareng kauh
- Raje = Ijo biru bangkarne
- Jaye = Biying,Wangkas,sekuning bangkarna
- Kaon = Buik polos kuping putih, klawu, brumbun, Serawah kedas polos
Come Pon
Ngajanang sareng Ngelodang leb ayam saking kauh
- Raje = Ijo kedas mate putih, Ijo biru mate putih
- Jaye = Biying, Wangkas, Brumbun, Buik, Klawu biru, Klawu kedas mate putih
- Kaon = Serawah kuning bangkarne mate bang
Come Wage
Ngajanang sareng kangin leb ayam saking kelod
- Raje = Ijo biru mate selem bangkarna
- Jaye = Klawu, Serawah kedas mate bang
- Kaon = Biying papak mate putih, Wangkas, Brumbun, Buik papak mate putih
Come Kliwon
Ngelodang Sareng kangin leb yam saking kaje
- Raje = Sepapak Jambul bangkarna
- Jaye = Klawu, ijo, Brumbun
- Kaon = Serawah Polos, Sekuning mate putih, Buik, Wangkas, Biying kuping putih
Anggara Umanis
Ngajanang Sareng kelod leb ayam saking Kaje
- Raje = Sekedas
- Jaye = Buik, Klawu, Brumbun Kedas, Brumbun biru polos mate putih
- Kaon = Serawah Biru mate bang, Wangkas, Biying biru mate bang, Biying biru maye selem
Aanggara Pahing
Nganginang sareng kelod leb ayam saking kelod kauh
- Raje = Serawah biru mate selem kuping putih
- Jaye = Ijo, brumbun, biying mate selem, sa kuning
- Kaon = Sekedas, Wangkas, Buik, klawu, Brumbun apit mate putih
Anggara Pon
Nganginang sareng kauh leb ayam saking kauh
- Raje = Wangkas biru bangkarne,buik kedas mate putih
- Jaye = Brumbun Kedas, serawah mate kuning, ijo kedas
- Kaon = Biying biru mate selem, Biying kuning mate selem, serawah Kuning dimpil mate selem
Anggara Wage
Ngajanang sareng kelod, leb ayam saking kaje
- Raje = Wangkas biru bangkarne mate selem
- Jaye = Brumbun, klawu kuning bangkarne mate selem
- Kaon = Sekedas mate putih, Sekuning mate putih, Serawah, Buik, Ijo poleng mate putih
Anggara Kliwon
Nganginang sareng Kelod , leb ayam saking Kaje
- Raje = Serawah Kuning kuping putih, Serawah biru kuping putih
- Kaon = Brumbun , Wangkas , Brumbun Kedas
Buda Umanis
Ngajanang sareng Kelod, leb ayam saking kangin
- Raje = Serawah biru mate bang
- Jaye = Ijo, Buik polos mate bang, Wangkas
- Kaon = Klawu kuning mate putih, Papak, Serawah, Biying, Brumbun kuning mate kuning, Ijo Mate Kuning
Buda Pahing
Ngajanang Sareng Kauh, leb ayam saking Kangin
- Raje = Biying kuning , Brumbun biru Papak mate bang
- Jaye = Klawu , Ijo , Buik Kedas dimpil mate bang
- Kaon = Wangkas Kuning sangkur mate selem kuping putih , biying , Serawah sangkur kuning mate putih
Buda Pon
Ngajanang sareng kauh, Leb ayam saking Kelod
- Raje = Biying Kuning polos mate putih bangkarne
- Jaye = wangkas, Brumbun, Sekuning polos mate putih
- Kaon = Klawu biru, klawu kedas, serawah Papak Mate selem, Ijo biru, Ijo kedas, Buik, serawah Biru
Buda Wage
Ngelodang sareng Kauh, leb ayam saking kelod sareng kangin
- Raje = Ijo biru polos, Brumbun biru mate kuning
- Jaye = Wangkas kedas mate kuning
- Kaon = Klawu kuning, Buik kuning papak jambul, Brumbun kuning
Buda Kliwon
Nganginang sareng kauh, leb ayam saking Kelod
- Raje = buik Kuning
- Jaye = Serawah kedas, Serawah Jambul
- Kaon = Brumbun, Klawu, Ijo kedas jambul bangkarne
Wrespati Umanis
Nganginang sareng ngelodang, leb ayam saking Kauh sareng kelod
- Raje = Sekedas bangkarna
- Kaon = Biying Kuning kuping putih
Wrespati Pahing
Nganginang sareng Kauh, leb ayam saking kelod
- Raje = Brumbun apit kuping putih, Sekedas pellet lekong kuping putih, Serawah kuning
- Jaye = Serawah kuning bangkarne, Wangkas, Biying kuning bangkarne
Wrespati Pon
Nganginang sareng Kauh, leb ayam saking Kelod
- Raje = Biying Kuning mate kuning
- Jaye = Wangkas, Serawah kedas, Ijo kuning mate kuning, Papak Ireng
- Kaon = Brumbun, ijo Biru mate selem, Buik, Biying biru, Papak kedas mate bang
Wrespati Wage
Kaje sareng kangin, leb ayam saking Kelod
- Raje = Serawah kedas jambul, Serawah kuning jambul
- Jaye = Klawu, Buik kedas jambul
- Kaon = Ijo, biying biru, Wangkas, brumbun biru
Wrespati Kliwon
Ngelodang sareng Nganginang, leb ayam saking Kauh sareng Kelod
- Raje = Ijo biru
- Jaye = Serawah, Buik, Biying biru
- Kaon = Serawah kedas, Kalwu, Brumbun kedas, Wangkas kedas
Sukra Umanis
Kaje sareng kauh , leb ayam saking kaje sareng kauh
- Raje = Buik kuning papak Godeg
- Jaye = Sekedas, Ijo bangkarne
- Kaon = Klawu biru
Sukra Pahing
Ngajanang sareng Kauh, leb ayam saking Kaje
- Raje = Sekedas papak mate bang
- Jaye = Buik, Serawah, Biying Kuning, Biying kedas mate bang
- Kaon = Brumbun biru mate putih, Wangkas kedas, klawu polos, Ijo biru polos mate putih
Sukra Pon
Ngelodang sareng kauh, leb ayam saking kangin lan Kaje
- Raje = buik kuning papak mate putih
- Jaye = Brumbun, klawu kuning mate kuning, Wangkas papak
- Kaon = Brumbun Apit, Ijo Cemeng polos mate selem
Sukra Wage
Ngelodang sareng Kauh, leb ayam saking Kangin sareng Kaje
- Raje = Ijo biru, Serawah bang karne mate selem
- Jaye = Buik, Klawu kedas
- Kaon = Wangkas, biying kuping putih, Biying brumbun, Serawah kuping putih
Sukra Kliwon
Nganginang sareng Kauh, leb ayam saking Kangin sareng Kaje
- Raje = Ijo biru jambul mate selem kuping putih
- Kaon = sekedas mate bang, Serawah, Wangkas, brumbun kedas dimpil pellet mate kuning
Saniscare Umanis
Ngelodang sareng kauh, leb ayam saking Kaje
- Raje = Serawah susuk pellet
- Kaon = sekedas, Biying biru Wangkas
Saniscare Pahing
Kaje Sareng Kelod, leb ayam saking kelod kauh
- Raje = Biying Cemeng Sangkur
- Jaye = Brumbun, Ijo, Buik sangkur
- Kaon = Sekedas, Serawah, Wangkas, Klawu
Saniscare Pon
Ngelodang sareng Kangin, leb ayam saking Kaje
- Raje = Serawah biru bangkarne mate selem
- Jaye = Sekedas, Wangkas, Biying biru mate putih
- Kaon = Buik sangkur mate bang kuping putih, Ijo, Brumbun, Papak Gagade mate bang
Saniscare Wage
Ngajanang sareng Kangin, leb ayam saking Kelod Kauh
- Raje = Ijo biru lekong sandeh bangkarne mate selem
- Jaye = Buik, Klawu, sekedas lekong
- Kaon = Wangkas kuning kuping putih, Biying , Brumbun, Serawah papak kuning kuping putih
Saniscare Kliwon
Ngelodang sareng Kangin, leb ayam saking KajeRaje ; Ijo biru bangkarne
- Jaye = Serawah, ijo, Sekedas bang karne
- Kaon = Klawu kuning, Biying wangkas, Brumbun
Redite Umanis
Ngajanang sareng kangin , leb ayam saking Kangin
- Raje = Brumbun Kuning kuping putih
- Jaye = Serawah kedas jambul bangkarne
- Kaon = Buik, Klawu, Ijo kedas jambul bang karne
Redite Pahing
Nganginang sareng Kauh, leb ayam saking Kelod
- Raje = serawah kuning mate putih, Buik Kedas
- Jaye = Ijo, Biying mate Kuning
- Kaon = sekedas, Wangkas biru mate selem bang karne
Redite Pon
Nganginang sareng kauh, leb ayam saking kelod
- Raje = Seluiring Brumbun
- Jaye = Ijo, Serawah, Sebiru kuping putih
- Kaon = Sekedas, Biying, Wangkas, Klawu kuning, Papak bangkarne
Redite Wage
Nganginang sareng kauh, leb ayam saking Kelod
- Raje = Sekedas
- Kaon = Buik, Serawah, Klawu, Biying polos mate putih, klawu kedas mate putih
Redite Kliwon
Ngauhang sareng kaje, leb ayam saking Kelod
- Raje =Klawu selem, Biying selem, Ijo bangkarne
- Jaye = Biying suku dare, ijo poleng, Klawu bangkarne
- Kaon = Sekedas, Brumbun kedas, Biying kedas, Klawu kedas, Ijo kedas


text:
Kidung Manusa Yadnya (Perkawinan) 1
19.26 Kidung No comments
Kawitan Tantri
Wuwusan Bhupati. Ring Patali nagantun.
Subaga wirya siniwi. Kajrihin sang para ratu.
Salwaning jambu warsadi. Prasama hatur kembang tahon.
Tuhu tan keneng api. Pratapa sang prabu Kesyani ruktyeng sadnyari.
Sawyakti Hyang Hari Wisnu. Nitya ngde ulaping ari.
Sri dhara patra sang katong.
Wetning raja wibawa, mas manik penuh.
Makinda yutan ring bahudanda. Sri Narendra, Sri Singapati,
Ujaring Empu Bhagawanta. Ridenira panca-nana.
Bratang penacasyan.
Hatur Hyang Dharma nurageng bhuh.
Kadi kreta yuga swapurneng nagantun Kakwehan sang yati.
Sampun saman jayendrya. Weda Tatwa wit. Katinen de Sri Narendra.
Nityasa ngruci tutur. Tan kasareng. wiku apunggung wyara brantadnya ajugul.